text:
Gugulu nisi tagata faigaluega i le lafoga 2% ua toe pasia
“O se fa’afafa i luga o ua o tagata lima vaivai”
E le o nofonofo lelei nisi o le to’atele o tagata faigaluega i le atunuu, ina ua sainia e le alii kovana le pili e fa’a’aitalafu mai ai le $3 miliona mai le Teugatupe mo Taui o Tagata Faigaluega mo le LBJ, ma le fa’amoemoe o le tupe e maua mai i le lafoga e 2%, lea ua toe si’i, o le a toe totogi ai le aitalafu lea.
Na fa’amatala e ni isi o tagata faigaluega e maualalo a latou tupe maua, o le lafoga lenei, “o se fa’afafa i luga o ua o tagata lima vaivai.”
“O se avega mo tagata e maualalo totogi o lo o latou maua le lafoga lea ua sainia nei e le alii kovana, ma o se tulaga foi ua vaaia ai le amo e le atunuu o le avega sa le tatau ona o latou amoina, ona o le faatamala o i latou o loo avea ma taitai i le falema’i ma le malo,” o le saunoaga lea a le susuga ia Fiafia Mikaele, o se tama e to’a 4 se fanau, o lo o galue i se tasi o kamupani faufale i le atunuu.
Ae na taua e se alii e 31 tausaga e galue i se tasi o Ofisa o le malo e fa’apea, o le lafoga lenei, o le a avea ma fa’afitauli ia te ia ma lona aiga, aua o lea ua manino e le fa’atapula’aina le umi e ao ai le lafoga lenei.
“Ou te lagolagoina le tuuina atu o se fesoasoani mo le falemai, atoa ai ma le tipi o le lafoga e 2% mo le tausaga e tasi, peitai o le leai o se tapula’a e taofia ai le faaauau pea lea ona tipi le lafoga e 2%, ou te lagona ai o se avega lea ua faaee mai e le kovana ma le fono i le atunuu, aemaise lava i tagata e vaivai tupe maua e pei o a’u ma lo’u aiga,” o le molimau lea a lea alii i le Samoa News.
O le tina o Fuarosa Amituana’i mai Leone sa ia ta’ua e fa’apea, e le tatau le fa’aiuga a le malo i le fa’ae’e mai o le lafoga e amo e tagata faigaluega, ae o le fa’afitauli o lo o mafua mai i le le fa’amalosi o le malo e fa’atino ona tiute tauave.
“Ua ou le iloa poo ai e mafua ai le faafitauli i le falemai, poo le le lelei ona faaaoga e le pulega a le falemai o tupe, pe o le le faamaoni o le malo e faatino lana vaega o le tuuina atu o tupe i le falemai, ae pau le tulaga lea ua manino mai, ua amo e le atunuu le mamafa tu o le avega, o le mea moni, o le a pagatia ai foi a’u ma lo’u aiga,” o le molimau lea a Fuarosa i le Samoa News.
E toa’lua isi tagata faigaluega a le malo sa o la ta’ua i le Samoa News lo la lagolagoina o le lafoga e ave mo le falemai, peitai la te le lagolagoina le fa’aauau pea ona tipi o le 2% i tausaga taitasi.
Na ta’ua e le vaega lea, e le afaina i tagata e maualuluga o latou totogi le lafoga e 2%, sei vagana ai lava tagata e maualalo totogi e pei o i laua.
“Afai e alu ese atu se $20 mai lo’u totogi i le lua vaiaso, o se tupe tele lea ua aveese mai i faasoasoaga tupe mo lo’u aiga, afai lava o piriota totogi uma lava e aveese mai ai le tupe lea mai lo’u totogi i tausaga taitasi, o se tulaga pagatia o le a feagai ma a’u ma lo’u aiga,” o le molimau lea o le tasi o le toalua lea e lei finagalo e faailoa o laua suafa.
O le taimi nei o lo o totogi e tagata faigaluega uma i le teritori le lafoga e 4% mai o latou totogi, ae a o’o atu loa i le ogatotonu o le masina o Mati, ona suia loa lea i le 6%.
I le tulafono lea ua sainia e le kovana, o loo taua ai le faaauau pea ona tipi e tagata faigaluega o le lafoga e 2% e aunoa ma se taimi faatapula’a, sei vagana ua toe faia se isi suiga i le tulafono.
Na ta’ua e sui o le malo na molimau i luma o le Fono e fa’atatau i le tulafono lenei, e tusa ma le $4 miliona le tupe e ao e le malo mai le lafoga e 2% i le tausaga, o le tupe lea, lea ua fa’amoemoe e totogi ai le nonogatupe e $3 miliona lea ua tu’ uina atu mo le falemai ma le faamoemoe a maea, ona tuuina atu loa lea o le tupe e totoe mo le faatautaiga a le falema’i, lea e aofia ai le 50% mo le polokalame e ave ai
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Vaega 6
1–6, E maua e e e galulue i le fanua o le Alii le olataga; 7–13, E leai se meaalofa e sili atu nai lo le meaalofa o le olataga; 14–27, O se molimau o le upumoni e maua e ala mai i le mana o le Agaga; 28–37, Ia tepa taulai ia Keriso, ma fai mea lelei e le aunoa.
1 Ua Lē pine ona oo mai o se galuega tele ma le aofoofogia i le fanauga a tagata.
2 Faauta, o Aʼu o le Atua; ia uai mai i laʼu aupu, lea ua vave ma mamana tele, ua sili atu le emaai nai lo se pelu mata-lua, e vavae ai sooga o ivi ma le su; o lea ia uai mai ai i aʼu upu.
3 Faauta, ua sinasina le afanua ua saunia e selesele; o lea, ai se e fia selesele, ia tuu ia te ia e sasau atu lana selesaito ma lona malosi, ma selesele mai manū o ao, ina ia mafai ona ia teu mo lona agaga le olataga tumau-faavavau i le malo o le Atua.
4 Ioe, ai se tasi e asasau atu lana selesaito ma selesele mai, o ia lava lea ua valaaulia e le Atua.
5 O lea, afai tou te aole mai ia te aʼu o le a outou mauaina; afai tou te tuitui mai o le a tatala atu ia te outou.
6 O lenei, ona ua oulua ole mai, faauta, Ou te fai atu ia te oulua, tausi i aʼu poloaiga, ma asaili e aumai i luma ma faatu le faamoemoe o eSiona.
7 Aua le asaili mo eʼoa ae mo le ipoto, ma faauta, o le a fofola atu ia te oe omealilo a le Atua, ona faamauoaina ai lea o oe. Faauta, o ia o lē ua ia maua le ola e ufaavavau, ua mauoa o ia.
8 E moni, e moni, Ou te fai atu ia te oe, e pei ona e manao mai ai ia te aʼu, o le a faapea lava ona tuu atu ia te oe; ma afai e te manao i ai, o le a avea oe ma ala o le faia o mea lelei e tele i le tupulaga lenei.
9 Ia leai se mea e te fai atu i lenei tupulaga tau lava o le asalamo; tausi i aʼu poloaiga, ma fesoasoani e aumai i luma laʼu galuega, e tusa ma aʼu poloaiga, ma o le a faamanuiaina oe.
10 Faauta, ua ia te oe se meaalofa, ma amuia oe ona o lau meaalofa. Ia manatua ua apaia ma ua sau mai lugā—
11 Ma afai e te aole atu, o le a e iloa emealilo ua silisili ma ofoofogia; o lea ia e faaaoga ai lau imeaalofa, ina ia mafai ona e iloa o mealilo, ina ia mafai ona e aumai o le toatele i le malamalama o le upumoni, ioe, e ofaatalitonu ai i latou i le sese o o latou ala.
12 Aua le faailoa atu lau meaalofa i se tasi vagana ai i latou o e o lou faatuatuaga. Aua le faatauvaaina amea paia.
13 Afai e te faia mea lelei, ioe, ma atumau efaamaoni e oo i le iiuga, o le a faaolaina oe i le malo o le Atua, o le meaalofa aupito silisili lea o meaalofa uma a le Atua; ona ua leai se meaalofa e sili atu nai lo le meaalofa o le oolataga.
14 E moni, e moni, Ou te fai atu ia te oe, amuia oe ona o mea ua e faia; aua sa e aole mai ia te aʼu, ma faauta, o le tele o taimi na e ole mai ai na e maua ai faatonuga mai loʼu Agaga. A na fai e lē faapea, po ua e lē oo mai i le mea ua e i ai i le taimi nei.
15 Faauta, ua e iloa na e ole mai ia te aʼu ma sa Ou faapupulaina lou amafaufau; ma o lenei ua Ou tau atu ia te oe nei mea ina ia mafai ona e iloa ai sa faapupulaina oe e le Agaga o le upumoni;
16 Ioe, ua Ou tau atu ia te oe, ina ia mafai ona e iloa e leai lava se tasi ae ua nao le Atua ua ia asilafia ou mafaufauga ma faamoemoega o lou eloto.
17 Ua Ou tau atu ia te oe nei mea o se molimau ia te oe—o upu po o le galuega na e tusia ua amoni.
18 O lea ia e afiliga; etu i tafatafa o laʼu auauna, o Iosefa, ma le faamaoni, i soo se tulaga faigata atonu e i ai o ia, ona o le afioga.
19 Timai atu ia te ia i ona sese, ma ia e talia foi timaiga mai ia te ia. Ia onosai; ia faamamalu; ia faautauta; ia ia te oe le faapalepale, faatuatua, faamoemoe ma le alofa mama.
20 Faauta, o oe o Oliva, ma ua Ou tautala atu ia te oe ona o ou manao; o lea ia ateu nei upu i lou loto. Ia e faamaoni ma filiga i le tausiga o poloaiga a le Atua, ma o le a Ou siomia ai oe i lima o loʼu alofa.
21 Faauta, o Aʼu o Iesu Keriso, o le aAtalii o le Atua. O Aʼu lava lea na sau i eoʼu lava, ae sa lē talia aʼu e oʼu lava. O Aʼu o le imalamalama ua susulu i le opouliuli, ae ua lē malamalama i ai le pouliuli.
22 E moni, e moni, Ou te fai atu ia te oe, afai e te manao i se isi molimau, liliu ane lou mafaufau i le po na e tagi mai ai ia te aʼu i lou loto, ina ia mafai ona e ailoa e uiga i le moni o nei mea.
23 Ou te lei tautala atu ea le afilemu i lou mafaufau e uiga i le mataupu? O le a se emolimau sili atu e mafai ona e maua mai lo lena mai le Atua?
24 Ma o lenei, faauta, ua e maua se molimau; aua afai ua Ou tau atu ia te oe mea e leai se tagata na te iloaina, ua e lē mauaina ea se molimau?
25 Ma, faauta, Ou te tuu atu ia te oe se meaalofa, pe afai e te manao i ai mai ia te aʼu, e afaaliliu, e pei lava o laʼu auauna o Iosefa.
26 E moni, e moni, Ou te fai atu ia te oe, o loo i ai ni atalafaamaumau ua i ai i totonu le tele o laʼu talalelei, sa taofia i tua ona o le eamioleaga o tagata;
27 Ma o lenei Ou te poloai atu ia te oe, afai ua ia te oe manaoga lelei—se manao lea ia teu mo oe lava ni ʼoa i le lagi—ona mafai lea ona e fesoasoani ma lau meaalofa, i le aumai i le malamalama o vaega na o aʼu atusitusiga paia sa natia ona o le amioletonu.
28 Ma o lenei, faauta, Ou te tuu atu ia te oe, ma laʼu auauna foi o Iosefa, ki o lenei meaalofa, o le a aumai ai i le malamalama lenei auaunaga; ma o fofoga o amolimau e toalua pe toatolu e faamautu ai upu uma.
29 E moni, e moni, Ou te fai atu ia te oulua, afai latou te teena aʼu upu, ma le vaega lenei o laʼu talalelei ma laʼu auaunaga, amuia oulua, ona e lē mafai ona sili atu se mea latou te faia ia te oulua nai lo ia te aʼu.
30 Ma e tusa pe latou te afaia ia te oulua e pei lava ona sa latou faia ia te aʼu, amuia oulua, ona o le a oulua emau faatasi ma aʼu i le imamalu.
31 Ae afai latou te lē ateena aʼu upu, ia o le a faamautuina i le emolimau o le a tuu atu, amuia i latou, ma ona oulua maua ai lea o le olioli i le fua o a oulua galuega.
32 E moni, e moni, Ou te fai atu ia te oulua, e pei ona ou fai atu i oʼu soo, o le mea e apotopoto faatasi ai le toalua po o le toatolu i loʼu igoa, e faatatau i se mea e tasi, faauta, o iina o le a Ou i ai i le elotolotoi o i latou—e faapei lava ona Ou i ai ia te oulua.
33 Aua le afefefe e fai mea lelei, oʼu atalii e, auā o soo se mea e te lua elulu, o lena foi o le a oulua seleseleina; o lea, afai lua te luluina le lelei o le a oulua selesele foi le lelei mo o oulua taui.
34 O lea, aua le matatau, le lafu itiiti e; fai mea lelei; ia tuu le lalolagi ma seoli e aufaatasi faasaga mai ia te oulua, auā afai ua lua atiaʼe i luga o laʼu apapa, e lē mafai ona latou manumalo.
35 Faauta, ou te lē tausalaina oulua; o i o oulua ala ma ia lē toe aagasala; fai ma le mamalu le galuega ua Ou poloaiina ai oulua.
36 aVaai mai ia te aʼu i mafaufauga uma; aua le masalosalo, aua le fefefe.
37 aMatau i manuʼa ua tuia ai loʼu itu, ma tulaga efao foi i oʼu lima ma oʼu vae; ia faamaoni, tausi i aʼu poloaiga, ma o le a oulua imautofi ai i le omalo o le lagi. Amene.

robotstxt: allowed

filter: keep


text:
Tele mataupu na laga i le iloiloga a le falema’i
O le mafuaaga autu e talitonu le falema’i ua mafua ai ona to’atele tagata mama’i, tele vailaau ma fualaau e mana’omia mo togafitiga o gasegase, o le soona tausami o tagata o le atunuu i taumafa e le tatau mo le tino, ma ua avea ai Samoa o le atunuu numera tasi i le lalolagi i le lapopo’a o ona tagata.
I le ulua’i folasaga a le Taitaifono o le Komiti Faafoe a le Falemai o le LBJ i le fonotaga lea sa faia i le aso Faraile na te’a nei, e faamalamalama ai e le falemai a latou siitaga i le atunuu, sa saunoa ai Moananu Va e faapea, i suesuega sa faia e le Vaega o le Soifua Maloloina i le lalolagi, ua manino mai, o Samoa e numera tasi i le lalolagi i le lapopo’a ma mamafa ona tagata.
“Aisea e mafua ai ona lapopo’a, mamafa ma aafia gofie tagata Samoa i ma’i, e mafua mai i le sese o meaai o loo tatou faaaogaoina, e fiafia tele i apa inu, o nai mea suamalie ae ua le naunau e faaaoga taumafa e maua ai le soifua maloloina,” o le saunaoga lea a Moananu.
O nisi o faamaumauga na faailoa e Moananu i le fonotaga i le vaiaso na te’a nei sa ia taua ai e faapea, mai le toa 117 o tagata o lo o togafitia i le gasegase o le faamama toto i le taimi nei i le LBJ, o lo o aofia ai ma se tamaititi e 14 tausaga le matua.
Na taua e Moananu, o le mafuaaga autu o nei faafitauli, o le le fuafua lelei e le atunuu o taumafai tatau mo i latou.
I tulaga o pepe na fananau mai i le uluai 5 masina o le tausaga, o lo o taua ai le toatele o pepe na fananau mai ia Ianuari seia oo mai ia Me na te’a nei.
I le masina o Ianuari, e 94 pepe na fananau ai, o Fepuari e 89, o Mati e 91, o Aperila e 92 ma Me e 97.
“Ua to’atele naua pepe o loo faananau mai i lea masina ma lea masina, ma ua tele naua ai togafitiga e manaomia e le falemai mo le atunuu, ae o loo feagai le falemai ma faafitauli tau tupe i le taimi nei, ma ua avea ai lea o se tasi o to’atuga i le auaunaga a le falemai mo le atunuu,” o le saunoaga lea a Moananu.
E lata i le toa 30 i latou na faatasi atu i le iloiloga lea sa valaauina e le pulega a le LBJ i le aso Faraile na te’a nei, e faamanino atili ai tulaga o siitaga i ana tautua ia ua fuafua e faamamaluina i se taimi o le masina fou.
Na taua e le pulesili o le LBJ ia Michael Gerstenberger e faapea, o le tautua autu a le LBJ, e le aofia ai le sailiga o tupe e faatupe ai ana tautua.
O nisi na auai i lenei iloiloga e aofia ai tagata taitoatasi, o se alii faipule mai le fono faitulafono ia Faimealelei A. Allen, o alii ma tamaitai fomai o le LBJ, atoa ai ma se sui o lo o tauva i le faiga palota o loo lumanai nei mo le tofi lutena kovana, le tofa ia Lei S. Thompson.
O le mataupu na lagalaga ai finagalo o le toatele, o le tulaga i totogi o tagata faigaluega a le falemai, lea na taua e Gerstenberger e faapea, o le 52% o le latou paketi e $37 miliona e alu i totogi o tagata faigaluega.
Saunoa le alii faipule ia Faimealelei, e tatau i le pule o le falemai ona faamanino atili lana faamatalaga i tulaga o totogi, ina ia manino lelei pe fia le tupe o lo o alu i le totogiina o tagata o loo galulue i le aso ma le po e tautua le atunuu, ae fia foi le tupe o loo totogi ai le vaega lea e nofonofo i totonu o le ea malulu, ma ta’i to’alua pe ta’i to’atolu foi i le faatinoina o le galuega e tasi.
Na taua e Gerstenberger e faapea, o le faafitauli o le paketi a le LBJ o loo i ai, o le 80% e faalagolago i tupe mai le feterale, peitai o lea ua faaalia e le malo tele nisi o ana fuafuaga e aofia ai le faaitiitia o tupe o loo faaalu i nisi o ana polokalame, ona o le tulaga faaletonu ua i ai le tamaoaiga o le lalolagi i le taimi nei.
Fai mai Gerstenberger, afai ae faaitiitia tupe o loo aumai i le feterale mo le LBJ, o lona uiga o le a faapea foi ona faaauau pea ona feagai le LBJ ma faafitauli tau tupe.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E tatau ona tatou taofia le taulai atu i o tatou eseesega ae ia vaavaai i mea ua tatou tutusa ai.
Sa tatou vaai i lena vitio i ni atunuu se valu ma faalogo i isi gagana ese e iva. Mafaufau pe fia isi gagana ua faaopoopo i lena fuaiupu mulimuli. E ese le ofoofogia o le iloaina, i le avea ai ma se usoga i le lalolagi atoa ua mafai ona tatou sii ae o tatou leo i molimau i le upumoni faavavau o i tatou o afafine o se Tama Faalelagi alofa.
O se faamanuiaga sili le i ai iinei i lenei sauniga faasolopito ma lauga atu i tamaitai uma o le Ekalesia e tai valu tausaga ma matutua atu. O loo i ai se malosiaga maoae i lo tatou lotogatasi i lenei afiafi. A o ou vaai atu ia i tatou uma o potopoto faatasi i le Maota Autu mo Konafesi ma mafaufau i le faitau afe o isi o loo maimoa i lenei faasalalauga mai nofoaga i le salafa o le lalolagi, o le tuufaatasia o le mana o a tatou molimau ma le faatuatua ia Iesu Keriso ua mautinoa lava ua fatuina ai se tasi o faatasiga mamana a tamaitai ua sili ona faatumulia i le faatuatua i le talafaasolopito o le Ekalesia, a le o lena o le [talafaasolopito o le] lalolagi.
O le afiafi nei ua tatou olioli ai i le tele o a tatou matafaioi eseese o ni tamaitai i le Ekalesia. E ui tatou te eseese ma tulaga ese i le tele o auala, ae ua tatou faailoa atu foi o i tatou uma o afafine o le Tama Faalelagi lava e tasi lea ua avea ai i tatou o ni uso. Ua tatou aufaatasi i le fausiaina o le malo o le Atua faapea ma feagaiga ua tatou osia, e tusa lava po o a o tatou tulaga. O lenei faatasiga tuufaatasi, e aunoa ma se masalosalo, o se usoga faatamaitai sili ona faamamaluina i luga o le fogaeleele!1
O le avea ma usoga e tau mai ai e i ai se sootaga lemamotusiaina i lo tatou va. E tausi e le tasi uso le isi, e leoleo e le tasi le isi, e fefaamafanafanaai le tasi ma le isi, ma e i ai iina mo le tasi ma le isi i taimi lelei ma taimi faigata. Na fetalai mai le Alii, “Ou te fai atu ia te outou, ia tasi outou; ma afai tou te le tasi e le a a’u outou.”2
E uunaia i tatou e le fili ina ia tatou faitio pe sailiili masei le tasi i le isi. E manao o ia ia tatou taulai atu i o tatou eseesega ma faatusatusaina i tatou lava i isi. Atonu e te fiafia e faamalositino mamafa mo se itula i aso taitasi ona e te maua ai se faalogona lelei, ae ou te mafaufau o se savali i luga o ni faasitepu nai lo le alu i le lifi o se taunuuga faamalositino maoae lea. E mafai lava la ona tatou uo, a ea?
I le avea ai o i tatou o ni tamaitai e mafai ona tatou matua faitio ia i tatou lava. A tatou faatusatusaina i tatou lava i isi o le a tatou lagonaina pea le le atoatoa po o le ita i isi. Na saunoa Sister Patricia T. Holland i se tasi taimi, “O le manatu autu, e le mafai ona tatou tauina i tatou o ni tagata Kerisiano ae faaauau pea ona faamasinoina e le tasi le isi—po o i tatou lava—i se tulaga matuia.”3 Sa ia ta’ua e leai se mea e tatau ai ona aveesea lo tatou agalelei atu ma le tulaga faaleusoga. E manaomia le tau lava ina tatou malolo ma olioli i o tatou eseesega paia. E manaomia ona tatou iloa tatou te mananao uma e auauna atu i le malo e faaaoga ai a tatou taleni ma meaalofa tulaga ese i o tatou lava ala. Ona mafai lea ona tatou olioli i la tatou usoga, ma i a tatou fegalegaleaiga, ma amata ona auauna atu.
O le mea moni, tatou te matuai manaomia moni lava le tasi ma le isi. E masani lava ona sailia e tamaitai se faauooga, lagolago, ma ni mafutaga. E tele naua mea tatou te aoao mai le tasi ma le isi, ma e tele lava ina tatou faatagaina papupuni o o tatou lava vaivaiga e taofia ai i tatou mai le fiafia i fegalegaleaiga ia e ono avea ma faamanuiaga silisili i o tatou olaga. Mo se faataitaiga, e manaomia e i tatou o tamaitai ua matutua teisi atu mea e ofoina mai e outou teineiti o le vaitausaga o le Peraimeri. E mafai ona matou aoao le tele o mea mai ia te outou e uiga i le auaunaga ma le alofa faaKeriso.
Sa ou faalogo talu ai nei i se tala matagofie e uiga i se teineitiiti e igoa ia Sara, lea sa maua e lona tina se avanoa e fesoasoani ai i se isi tina i lana uarota e igoa ia Brenda, lea na aafia lona tuasivi ma le faiai. E fiafia Sara e o ma lona tina e fesoasoani ia Brenda. Na te tuuina le kulimi i lima o Brenda ma fofo ona tamatamailima ma ogalima aua e tele lava ina tiga. Ona aoao lea e Sara e fālō lemu lima o Brenda i luga o lona ulu e faamalosi ai ona musele. E selu e Sara le lauulu o Brenda ma talatalanoa ma ia a o tautuaina e lona tina isi ona manaoga. Na aoaoina e Sara le taua ma le olioli i le auauna atu i se isi tagata ma malamalama ai e oo lava i se tamaitiiti e mafai ona ia faia se eseesega tele i le olaga o se tagata.
Ou te fiafia i le faataitaiga o tatou mauaina i le mataupu muamua o Luka lea o loo faamatala ai se mafutaga fiafia i le va o Maria, le tina o Iesu, ma lona tausoga o Elisapeta. Na avea Maria ma se tamaitai talavou i le taimi na tau atu ai ia te ia lana misiona ofoofogia ina ia avea ma tina o le Alo o le Atua. I le taimi muamua, atonu na foliga o se tiutetauave mamafa le tauaveina toatasi. Na tuuina atu e le Alii Lava Ia ia Maria se tasi la te tauaveina faatasi lana avega. Na auala mai i le savali a le agelu o Kaperielu, na tuuina atu ai ia Maria le igoa o se tamaitai faatuatuaina ma agaalofa lea e mafai ona ia liliu atu i ai mo le lagolagosua—o lona tausoga o Elisapeta.
Na faasoaina e lenei tamaitai talavou ma lona tausoga o le sa “matuai matua lava,”4 se sootaga masani i a laua maitaga faavavega, ma e mafai ona ou vaai faalemafaufau atu i le taua tele ia i laua uma o masina e tolu sa la faaaluina faatasi a o la talatalanoa faatasi ai, femalamalamaai ma le tasi ma le isi, ma lagolago e le tasi le isi i o laua valaauga tulagaese. O i laua o se faataitaiga matagofie o le fetausiai faatamaitai i le va o augatupulaga eseese.
E mafai e i tatou o e ua matutua teisi atu ona i ai se aafiaga maoae i tupulaga laiti ifo. A o laitiiti lou tina, e leai se tasi o ona matua na malosi i le Lotu. E oo lava i le lima o tausaga, e savali toatasi i le lotu ma auai i ana sauniga—Peraimeri, Aoga Sa, ma le sauniga faamanatuga—e eseese uma taimi.
Sa ou fesili i lou tina talu ai nei pe aisea na ia faia ai lena mea i vaiaso taitasi ae sa na le maua se lagolagosua po o se faamalosiauga mai le aiga. Na ia tali mai: “sa i ai ni ou faiaoga Peraimeri sa alolofa ia te au.” Na popole nei faiaoga ia te ia ma aoao atu ia te ia le talalelei. Na latou aoaoina o ia e i ai sona Tama o i le Lagi e alofa ia te ia ma o lo latou popolega mo ia na ia sau ai i lea vaiaso ma lea vaiaso. Na fai mai lou tina ia te au, “O se tasi na o faatosinaga sili ona taua i le amataga o lo’u olaga.” Ou te faamoemoe o le a mafai ona ou faafetai atu i na uso i se aso! E leai se papupuni o tausaga pe a oo i auaunaga faaKeriso.
O ni nai vaiaso ua mavae atu sa ou feiloai ai i se peresitene o Tamaitai Talavou a le siteki i Kalefonia lea na tau mai ia te au le valaauina talu ai nei o lona tina ua 81 tausaga e avea ma faufautua o le Maea Meite. Sa matua lofituina au, o lea sa ou valaau ai i lona tina. Ina ua talosagaina Sister Val Baker e lona epikopo la te feiloai, sa ia tulimatai atu i le valaauina o ia e avea o se tagata o le potutusi po o le tusi talafaamaumau a le uarota. Ina ua talosagaina o ia e galue o se faufautua o le Maea Meite i Tamaitai Talavou, o lana tali vave atu, “Ua e mautinoa?”
Na tali atu ma le faamaoni lana epikopo, “Sister Baker, e le o sese; o lenei valaauga e mai le Alii.”
Sa ia fai mai e leai se isi ana tali nai lo le, “Ioe.”
Ou te fiafia i le musumusuga na lagona e lenei epikopo i le tele o mea e mafai ona aoao e Maea Meite e toafa o lana uarota mai le tomai, aafiaga, ma faataitaiga o le olaga atoa o lenei uso matua. Ma e mate mai po o ai e alu i ai Sister Baker pe a ia manaomia se fesoasoani i le setiina o lana itulau o le Facebook?
Ou te mafaufau i le fesoasoani sili e mafai ona avea ai uso o le Aualofa i le faafeiloaia o tamaitai talavou lea ua faatoa i ai i Tamaitai Talavou. E masani lava ona lagonaina e o tatou uso talavou le leai o so latou nofoaga po o se mea e tutusa ai ma i latou o i le Aualofa. Ae latou te lei aulia le 18, latou te manaomia taitai o Tamaitai Talavou ma tina o e o le a molimau atu e uiga i faamanuiaga maoae o le Aualofa. Latou te manaomia se lagona naunautai i le avea ai o se vaega o lena faalapotopotoga faamamaluina. Pe a amata ona auai atu tamaitai talavou i le Aualofa, o le mea e sili ona latou manaomia o se uo lea e nofo i ona autafa, o se lima e opoina o latou tauau, ma se avanoa e aoao ma auauna atu ai. Ia tatou taufai aapa uma atu e fesoasoani le tasi i le isi e ala i suiga ma taimi taua o o tatou olaga.
Faafetai i tamaitai uma o le Ekalesia o e o aapa atu i vaitausaga ma aganuu eseese ina ia faamanuiaina ma auauna atu i isi. O loo auauna atu tamaitai talavou i fanau Peraimeri ma tagata matutua. O tamaitai nofofua o soo se vaitausaga o loo faaaluina le tele o taimi e tausia ai manaoga o i latou o loo siomia i latou. Ua tatou iloa le faitau afe o tamaitai talavou o e ua faaaluina ia masina e 18 o o latou olaga e faasoa atu ai le talalelei i le lalolagi. Ua faamautinoa mai nei mea, e pei ona ta’ua e la tatou viiga pele, “O le galuega a agelu lava, ua tuuina mai [i tamaitai].”5
Afai o i ai ni papupuni, o lona uiga o i tatou lava ua faia na papupuni. E tatau ona tatou taofia le taulai atu i o tatou eseesega ae ia vaavaai i mea ua tatou tutusa ai; ona mafai lea ona amata ona tatou iloaina o tatou faamoemoega sili ma ia ausia mea lelei silisili i lenei olaga. Sa saunoa mai Sister Marjorie P. Hinckley i se tasi taimi, “Oka, so tatou manaomiaina o le tasi ma le isi. E manaomia e i matou ua matutua outou o loo talavou. Ma e faamoemoe, e manaomia e outou o talavou nisi o i matou ua matutua. O se tulaga faaagafesootai le manaomia e tamaitai o tamaitai. Tatou te manaomia ni faigauo mafana ma faamalieloto ma le faamaoni o le tasi i le isi.”6 E sao lava Sister Hinckley; oka, so tatou manaomiaina o le tasi ma le isi!
Uso e, e leai se isi vaega o tamaitai i le lalolagi ua mauaina ni faamanuiaga silisili nai lo i tatou o tamaitai o le Au Paia o Aso e Gata Ai. O i tatou o tagata o le Ekalesia a le Alii, ma e tusa lava po o a o tatou tulaga faaletagata lava ia, e mafai ona tatou olioli i faamanuiaga atoatoa o le mana o le perisitua e ala i le tausia o feagaiga ua tatou osia i le papatisoga ma i le malumalu. Ua i ai o tatou perofeta soifua o loo taitaia ma aoaoina i tatou, ma ua tatou olioli i le meaalofa sili o le Agaga Paia, lea o loo galue o se faamafanafana ma se taiala i o tatou olaga. Ua faamanuiaina i tatou ia galulue soosootauau ma tuagane amiotonu a o tatou faamalosia aiga ma auaiga. Ua tatou maua le malosi ma le mana o sauniga o le malumalu ma le anoanoai o isi mea.
E le gata i le faafiafiaina i nei faamanuiaga ofoofogia uma, ua tatou maua le tasi ma le isi—o uso i le talalelei a Iesu Keriso. Ua faamanuiaina i tatou i natura agamalu ma limafoai lea e fesoasoani ia i tatou ia faatino le alofa ma le auaunaga faaKeriso ia i latou o siomia i tatou. A o tatou tagai i tala atu o o tatou eseesega i tausaga, aganuu, ma tulaga ina ia tausia ma auauna le tasi i le isi, o le a faatumulia i tatou i le alofa le pona o Keriso ma musumusuga ia e taitaiina i tatou ina ia iloa ai po o le a le taimi ae po o ai foi e auauna atu i ai.
Ou te tuuina atu ia te outou se valaaulia lea na tuuina atu muamua, e se peresitene aoao o le Aualofa ina ua saunoa atu, “Ou te valaau atu ia te outou ina ia le gata ia alolofa atili i le tasi ma le isi, ae ia sili atu ona loloto le alofa o le tasi i le isi.”7 Tau ina ia tatou iloa lo tatou manaomiaina tele o le tasi ma le isi, ma tau ina ia loloto le alofa o le tasi i le isi, o lau tatalo lea, i le suafa o Iesu Keriso, amene.
Faaali Mau Faasino
-
1. Tagai Barbara B. Smith, “The Bonds of Sisterhood,” Ensign, Mat. 1983, 20–23.
-
-
3. Patricia T. Holland, “‘One Thing Needful’: Becoming Women of Greater Faith in Christ,” Ensign, Oct. 1987, 29.
-
4. Luka 1:7.
-
5. “As Sisters in Zion,” Hymns, no. 309.
-
6. Glimpses into the Life and Heart of Marjorie Pay Hinckley, ed. Virginia H. Pearce (1999), 254–55.
-
7. Bonnie D. Parkin, “Filifiliaina o le Alofa Moni: O Lea Mea Lelei,” Liahona, Nov. 2003, 106.


text:
Tala otooto mai le Fono Faitulafono
MALIU LE FALETUA O SENATOA GALEA’I TUUFULI
O le taeao ananafi na taia ai i le faafofoga a le maota maualuga se tala faanoanoa i le maliu o le faletua o le afioga i le alii Senatoa ia Galea’i Tuufuli, le faletua ia Dr. Adele Satele-Galea’i, e pei ona sa fa’alauiloa e le peresetene o le maota ia Gaoteote Palaie Tofau.
“O le taeao nei na ou mauaina ai se tala faanoanoa e faatatau i le maliu o le faletua o se tasi o tatou uso a Senatoa, le afioga ia Galea’i, o le mea lea ou te tatalo atu ai ia outou afioga, ina ia tatou manatua lo tatou uso Senatoa i talosaga i lenei taeao,” o le saunoaga lea a le alii peresetene.
O Dr. Adele sa galue i le kolisi tuufaatasi a le atunuu mo le tele o tausaga o lana auaunaga i le malo o Amerika Samoa, sa avea foi o ia ma Faatonu o le Matagaluega o Tagata Faigaluega a le malo i tausaga ua mavae, i taimi o le nofoaiga a Kovana Lutali.
Ina ua fesiligia e le Samoa News le afioga Galeai e uiga i lona faletua sa ia taua ai e faapea, o Adele na maliu filemu i le fale o ona matua i Kalefonia i Amerika i le Aso Toonai na te’a nei.
Saunoa le alii Senatoa, e tele itu taua na te manatuaina ai si ona faletua i le la mafutaga.
O le a toe maua atu i se taimi o i luma nisi o ripoti e uiga i toe sauniga ma fuafuaga a le aiga e uiga i le maliu o le faletua o le alii Senatoa. Ia faamaise le Agaga o le Atua i le aiga faanoanoa.
E ONO TAPA VELEGA FESOASOANI FBI
Atonu e faaataata lafoga le saunoaga a le taitaifono o le Komiti o le Faagaioiga o le malo a le Senate, e uiga i le le auai o molimau sa valaauina mo le latou iloiloga i le vaiaso na te’a nei, peitai na taua e Senatoa Velega, na pau le mea ua oo atu i lona mafaufau, o lona tapa lea o se fesoasoani a le FBI e saili mai ai molimau a le malo pe afai ua le mafai ona oo atu e molimau i luma o le komiti.
O le afioga i le Faatonu o Uafu ma Taulaga ia Matagi R. McMoore ma lona sui lagolago ia Chris King na poloaina e oo atu i le iloiloga i le vaiaso na te’a nei, peitai ina ua valaauina le ilioiloga, sa na o le sui taitaifono o le Vaega Tosovaa na oo atu, le susuga ia David Robinson
FESILIGIA LUMANAI FEMALAGAAIGA MO MANU’A
O le maea ai o le iloiloga lea na faatautaia e le komiti o le Faagaioiga o le malo a le maota maualuga i le vaiaso na te’a nei, na tulai mai ai loa se faailoga fesilitele mo le lumanai o femalagaaiga i Manu’a, ina ua mautinoa e foliga mai o le a faaauau pea ona i ai faaletonu i le vaa o le MV Sili, ona ua tuai ma afu lana tautua.
Saunoa Velega e faapea, e tusa ai ma le molimau a le susuga Robinson, e ui e laiti vaega o le vaa na mafua ai toso i luga o le Vaega Tosovaa i le masina na te’a nei, peitai ina ua taunuu atu ma amata galuega, sa iloa ai le tele o galuega e manaomia le toe faaleleia.
Saunoa Velega, e tusa ai o le molimau a Robinson, e ui o lea ua maea ona toe faaleleia le MV Sili, peitai e i ai lona talitonuga o le a faaauau pea ona i ai faaletonu i lona tino i se taimi o i luma, ona o le vaa ua umi ma tuai.
I le tulaga o le vaa o le Foisia lea na faatau mai e le malo i se vaega tupe mai le nonogatupe e $20 miliona a le malo, ua faamaonia e Robinson i luma o le komiti le le toe i ai o se faamoemoega o le vaa lea mo Manu’a, ona ua faaletonu se vaega o ona afi ma ua mautinoa ua sao i ai le sami.
Pau popolega o le alii o Velega, o le sui Senatoa foi lea mai Ofu ma Olosega, ina ne’i toe tulai mai se faafitauli i le MV Sili i le lumana’i, ona toe pagatia foi lea o le itumalo i le leai oni vaa e faatino ai femalagaaiga i le va ma Tutuila.
Saunoa Velega, o le Foisia na faaaoga e fela’ua’i ai turisi i fafo, o le mafuaaga foi lena e le’i pasiaina ai e le Coast Guard ina ua aumai iinei e la’u ai i ni tagata, ona e le o mautinoa lona saogalemu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Mana’omia se suiga tulafono sauaga faasaga fanau laiti
E talitonu le alii kovana ia Togiola Tulafono, e tatau ona i ai se suiga i le tulafono lea e faia ai sauaga faasaga i tamaitai, ina ia mautinoa e le gata e faasala le alii sa faia le solitulafono i le tamaitai, ae tatau foi ona i ai se vaega o le tulafono e aafia ai le tamaitai pe afai sa malie i ai lona loto e faiaiga ma le alii ua molia.
“E foliga mai e faatutu lava le mata o le tulafono i le alii ae leai lava se mea e lape ai le tamaitai o loo fai ma le loto malie le faiaiga a’o laititi o ia, ma ou te iloa o le isi lea itu o loo matou taumafai lava e tau saili se fofo ina ia o gatasi ai itu e lua ae le o le pagatia na o alii ae faasaoloto tamaitai,” o le saunoaga lea a le alii kovana.
O lea mataupu na faatula’i e se tina i le taimi o le polokalame a le alii kovana, ona o le mataupu e uiga i le tautua a pasi aoga ma le la’uina o fanau aoga i taimi e a’e ai aoga.
Na taua e le tina lea i luga o le polokalame a le alii kovana, o le isi faafitauli ua ia maitauina i le tautua a pasi aoga, o le vave momoli lea o fanau aoga i faleaoga ae le’i taitai malamalama le taeao, ona tia’i ai lea o fanau i faleaoga ae toe nanati mai le ave pasi ma lana pasi e toe piki atu isi tamaiti aoga.
Fai mai le molimau, o isi ia auala e mafua ai ona aafia fanau teine laiti i faiga faasolitulafono ma faiga le alofa mai isi tagata, ona o lea ua maua le avanoa e tuua ai na o i latou i le faleaoga e aunoa ma se tagata matua poo se faiaoga e vaavaaia i latou.
Peitai na saunoa Togiola, tusa lava pe o le a le vave momoli o fanau i le faleaoga i le taeao e le’i malamalama, tusa lava foi pe tuua na o fanau aoga e aunoa ma se faiaoga poo se tagata matua, afai lava o le teineititi ua mautu ma maua’a aoaoga a ona matua i lona loto, e le mafai ona toilalo lona loto i faaosoosoga a le fili e lu’itauina ai o ia.
Na faamanino e le alii kovana e faapea, o le tulafono o loo i ai, soo se taimi lava e aafia ai fanau teine laiti i gaioiga tau feusuaiga, e faasala lava na o alii, peitai e tatau foi ona i ai se vaega o le tulafono e saisaitia ai ma tamaitai pe afai sa faia ma le loto malie feusuaiga.
Saunoa Togiola e faapea, o loo latou taumafai pea ma loia e saili se fofo o le mataupu lea, ina ia taofia ai le aafia itutasi na o alii ae tatau foi ona i ai se vaega o le tulafono e aafia ai tamaitai pe afai sa faia ma le loto malie le solitulafono.
Ae i le malu puipuia o fanau teine laiti mai solitulafono, o le matafaioi lena a matua uma lava, aua o i latou e afua mai ai le ola mautu ma le saogalemu o fanau.
I le mataupu e pei ona faasea ai matua i le vave momoli lea o fanau i le taeao i le aoga, vaai le lomiga o le To’asavili i le Aso Toana’i ua fano mo le tali a le kovana.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E te fia Poka?
E tau le maua se moe a lo latou tua’oi i le maloa o le maile a si ulugali'i papalagi lea e i ai i le la fale (rent) mau totogi i le isi nu'u e nofo totogi uma tagata. A e i ai la ma le Samoa e nofo ai i totonu o le mea lena, o po uma o le ma'alo ane lava o se tagata ae iloa atu e le maile lea, ia ua ou (bark) loa le maile le a Lassie.
Se 'iloga lava e le toe va’ai atu ai Lassie ua le toe va’aia ona uma loa lea o lana ou, ao le mea la e leaga ai, e tu'u fau lava e le ulugali'i lea, e le fai i ai i le la maile.
Ua nofo lava le Samoa lenei ma mafaufau i se mea o le fai nei ia Lassie, tonu loa i le manatu o le Hamo lenei, 'e sili ai pe'a alu i ai e le fa'auo i le ulugali'i lea.
Ua fai lava le mea lea a le maile, o le onoono a'e lavaa o le tagata, ia ou, ae le fa'apena i isi mea, ae vagana o se tagata, ona maloa loa lea.
Ia ua lelei le faiga-uo a le Samoa lea ma le ulugali'i papalagi lea, e le iloa e le ulugali'i le mea lea e mano'a ai le Samoa lea.
Fesili sili lava le Samoa lea po 'o le a le mea e ou so'o ai le la maile, ae va’ai lava ia e na'o tagata lava la e ou i ai, ae tali mai le tamaloa palagi, "E sa’o….e na'o tagata lava e ou ai le la maile, e le taitai lava ona ou i se isi mea, ma le poto lava o le maile."
Fai atu le Samoa lea, "E poto fa'afefea ?" ae fai mai le tamaloa, "So 'o se numera lava e te ta'u i ai, pei la o le fa'atele, ae e fai lava i ai e ou mai le tali o se numera fa'atele, e fa'apea la oe e sese."
Va’ai i le ofo o le Samoa lea, ina ua vala’au atu ia Lassie, "Lassie, 20 fa'atele i le 20, fa'aopoopo i ai ma tausaga Isaako e 23, e fia le tali ?" na ou mai e le maile le tali sa'o lelei e 423 ou o le maile.
O'o i le isi aso, ua o uma le ulugali'i e faigaluega, ia savavali atu loa le la uo Samoa lea, fono ia Lassie, "Lassie…" tilotilo mai le maile, Fai atu loa Isaako, "E te iloa o le a tali o le 5,000,000 fa'atele i le isi 5,000,000 ?".
Ia ua amata ona ou le maile, alu la'u tama o Isaako e fai ona ‘ofu e sauni e alu e faigaluega, ae la e fa'alogo mai o la e fai pea lava le galuega a si maile.
E manava mai le ulugali'i ua ta'atia atu le maile ua mate, ae le'i atoa ana ou, fai mai tala a le Samoa lea, 'FAI MAI FO'I E AKAMAI…. AE O LE LA UA KE'I A UA PE A'E LE'I KAI KAI OGA AKOA MAI LE KALI O LA'U FEISLI…."
E FAI FAI LAVA A SA'O
A'o lei alu le tamaloa o Sani i Niu Sila, ua uma lelei ona 'ao i ai e le fafine lana mea-ai pe a mana'o i ai pe a sau le teine o le va'alele. "Sole manatua lelei lava lau mea-ai e te'i ua e fia ai i le va'alele, 'bread, butter and cheese'…." ia o le aoga le mea na fai i taimi uma lava, e o'o lava i tua o le umu, alu e fai le saka. E pese pese lava le toeaina ma fai lava ana feau.
O'o loa i le taimi e o ai i le va'alele, fono atu lava le olomatua i ai, "Sani…va’ai nei te'i ua galo ia te oe…" ae fono mai le tamaloa, "Aua le popole…pei lava o le ao ia te 'au i le taimi nei."
O'o i le taimi na i le va'alele, sau loa le teine fai mai loa le tamaloa o Sani, po 'o le a le mea e mana'o e ‘aumai, e le'i uma le fesili a si teine o le va'alele, ae 'oso atu Sani, "Bread butter and cheese."
Toe atoa le ‘afa itula ae nofo ma o'omi le moli, toe sau le teine ma fai atu le toeaina (fia show) lea o Sani, "Ah bring heh tha, Bread butter and cheese…"
Lua itula ua mana'o i se mea o'omi le moli, sau se teine, o le mea lava e tasi, "Bread butter and cheese…" ma le fa'alogo atu i le isi toeaina, o le la fo'i e fai lana oka, 'Bread, butter, cheese and coffee.'
Toe o'o i le isi taimi ona tago lea e o'omi le moli sau loa le teine, "Bread butter cheese, and coffee.." fesili mai loa le teine, "Do need milk in your coffee sir ?."
Ua toe itiiti atoa le itula o nofo lava le toeaina, te'i lava le teine i le fai atu, "BREAD, BUTTER AND CHEESE…." Ae o le a pe i le fia inu, ae paga lea e le'i lavea le mea na i le laua aoga ma le olomat.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fagogo: O OE NA FILIFILIA E O’U MATUA
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea na malomaloa ai le ote a le olomatua ia Lineta ona o le fiafia e alu i le pasi usu a Etimani ae le usita’i i le faatonuga lea ua fai atu ia te ia.]
Na te’i taliga o Lineta i le tala a lona tina e uiga i le alu i le pasi ma sii i vae o Amako peitai e lei manao le teineititi e faamamafa tele i lona mafaufau le ote a le olomatua, ina ne’i maitau mai e sa’o le mea lea o loo avaavau atu ai ia te ia ae o lona loto i le taimi lea, ua oso lona inoino i fafine o le nuu aua o latou tala uma nei o loo fai i le olomatua lea ua mafua ai ona faasa le feefee a le olomatua ia te ia. “Ua le ki’eki’e faalelei gofoi o le au mea amopopo i gofoa o le pasi ae alalai mai fua i pisigisi a isi kagaka ma le leaga o le ea,” o le tomumu toatasi lea a Lineta ao tu i luma o le latou fale e faatali le taimi e alu atu ai le pasi. O le aso foi lea na toe alu atu ai Lineta ma faasasa’o foi i tua i le nofoa lea e nofo mai ai Amako ona toe si’i fo’i lea i ona vae ma la tali e ao agai atu le pasi i Tuasivi i le aoga, o le masani lava lea a le toalua lea i taeao uma seia oo lava i le la tausaga mulimuil e faauu ai, ma o se mafutaga foi ua mafana.
O le isi aso Sa i taimi o felaugaaiga a faifeau na malaga atu ai le faifeau o le isi nuu tuaoi e lauga atu i le falesa o le nuu a Lineta ma avatu ai ni alii A’oa’o se to’alua ua toe ta’itasi tausaga ona faau’u fo’i lea o le la faafaifeau. Na faateia alii a’oa’o ina ua la vaaia ni tamaitai lalelei o le aulotu lea ma ua naunau e fia talanoa ma faamasani i ai ina ia faamautu ai se mafutaga mo le lumanai, o uiga lava ia o a’oa’o pe a oo ina tu lalata le taimi e faauu ai e avea ma faifeau, e tatau ona saili ni a latou faletua e avea ma soa o le galuega.
“Faafetai mo le toona’i i lenei aso Sa, ta te maona fua lava i lou laufofoga fiafia ma lou lalelei siaula,” o upu ia a le alii a’oa’o o Lokeni i le tamaitai o Lineta ina ua maea le toonai, lea foi na tali atu e le tamaitai i ona laufofoga fiafia ma faapea atu i ai, “Aua ia ete saunoa faapena lau susuga a le alii a’oa’o, o vae a nei ma lima e tautuaina a outou susuga pe a malaga mai iinei,” o le tala lea a Lineta ma faaauau ai lava le la talanoaga ma Lokeni i le isi tulimanu o le faletoona’i, ae o mata o lona tina ua le emo ese mai lona mata’ituina uma o talanoaga ma gaioiga ma le a’oa’o o loo fai. O le mae’a ai o le toona’i i le aso lea na talatalanoa atu ai loa le tina o Lineta ia te ia ma faapea atu i ai, “Koaga e alu i le fale o le faifeau ma faamasagi i alii a’oa’o o loo o mai e saili gi a lakou falekua, o lou lumaga’i lelei lega gai lo lou fiafia e ke si’i i luga o vae masomasoa o Amako e leai sau pa’upa’u e maua mai ai.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Alofa: Fa'avae ai Aiga— Vaega 102
Ua sao le fale atoa, ua leai se tasi na toe tautala, na liliu ane nei Tagiilima ma ua amata loa lana tautalaga. “Fai mai lagiga a le faisalamo, “Ierusalema e, a fai e galo ‘oe ia te a’u, ia galo lava i lo’u lima taumatau; a fai ou te le manatua ‘oe, ia pipi’i a’e lo’u laulaufaiva i lo’u gutu, pe a le fa’asilisili ‘oe i mea uma ou te fiafia i ai.”
Ua leai se tasi o le aiga e toe gagana i lea taimi ua fa’alologo uma nei i le tautalaga a Tagiilima. “O le aiga lenei, o le tino ma le toto, o le a’ano ma le ivi, o le uso tu’ofe, e aiga ma fa’afesaga’i tagata uma. Fa’alogo mai outou, o le tagata o lo’o faiava ma nofotane i totonu o le aiga lenei, ou te fa’amalulu atu, ae tatau ona outou tula’i ma o atu i tua fale tou te mapu i ai. O le talanoaga lenei, ua patino tonu lava i tau toto, ivi, ma a’ano, e le tatau ona outou i ai i le talanoaga lenei, se i sau se taimi ona outou fa’afofoga lea i le iuga e taoto ai fingalo o le aiga.”
Ua tula’i uma nei le vaega lea ma ua lavevea atu ai ma le lo’omatua o Analosa le to’alua o Lolesio ma le lo’omatua o Sunema, le to’alua o Tovi’o.
Na va’aia e Tagiilima le to’atele o le au faiava ma le au nofotane o lo’o i totonu o lona aiga ina ua tula’i ‘ese i lea taimi. Ina ua iloa e le lo’omatua ua malu le fale, na liliu ane loa i ona tuagane ma lona uso, fa’atasi ma ona tausoga.
“Fa’afofoga lelei mai outou, sa i ai lo’u manatu o le a i ai se isi o outou o le a faia le tulaga lenei. Ua leva ona tatau ona tula’i ‘ese, e moni lava ua i ai fai a i totonu o le aiga lenei, ae tasi lava le auala, o fanau. A o’o loa ina si’isi’i le tai loloto o faigamea a se aiga, o iina e tatau ona fai ai le tulaga lea ua ou faia i le afiafi lenei.” Ua leai se tasi na toe gagana, ua na o le punonou lava.
“O le isi lenei itu o le a ou tautala atu ai ia te outou, afai ua le maua se to’afilemu o le feiloa’iga lenei ua tatau ona o tatou toe fo’i i tua i tulaga na o mai ai o tatou tua’a. Afai fo’i o le a le maua se nofo fealofani ona o tulaga fa’apenei, ia o tatou toe tepa i ala o le vavau, o iina e maua ai le fa’aiuga o le mataupu lenei. Tatou toe tepa i tua i ala na asa mai e o tatou tua’a. O le vaofilifili ma le sami loloto na o latou asaina, aisea, ina ia maua e i tatou fanau le nonofo fealofani ma le fetausi a’i.
“O fea o i ai nei, a lea ua ou fa’alogologo atu, o lenei ua tolu aso o tatou fesaga’i, tolu aso o tau sa’ili po’o fea o ta’oto ai le fa’autaga loloto i finagalo o lo tatou aiga potopoto i le mataupu lenei. O le tolu fo’i nei o aso, lea fa’atoa ou tautala atu i luma o le aiga potopoto. Sa ou nofo ma ou fa’alogologo pe a tua ma ni a lenei fa’atasiga, sa nono manu i le Atua, ina alofa ma fa’asino mai le auala sa’o ma le tonu ina ia mapu ai o outou finagalo i le mea e silisili ona lelei e ao ona fai”
Ua pe i o se maliu ua fai nei i le aiga i lea taimi, ua leai se tasi na toe tautala. “O le aiga lenei, o se aiga ua sili ona to’atele ona tagata, o le a le mafua’aga ua fa’apea umi ai, ona o le felotoa’i ma le fai loto o le tagata lava ia. Ua alofa ifo lava le tagata ia ua na o ia ma lana fanau. E moni, ae ia o tatou manatua lelei, ia fa’asalafa le alofa, ina ia aofia fa’atasi ai uso, tuagane, tausoga o aiga lata mai.
“Tatou tepa i ala o le vavau, ona o tatou iloa lea o le amataga mai o le tatou aiga ma ona tulaga tuma’oti ua uma ona fa’ata’atia e o tatou tua’a. O lea ua au mai le tali i le fanau a Naomi mai Niu Sila, e leai se tasi o la’ua e toe fo’i mai i le aiga, se i vagana ai o ni fa’alavelave e fai ona o’o mai lea tatou te feiloa’i. O Naomi, o le ulumatua lea o le fanau a o tatou tua’a. Ua uma atu la le itu lea, ona o tatou toe tepa lea ma o tatou toe manatunatu, po’o ai e soso’o ma Naomi, o lo matou tama o Falaniko, lea na matai i le suafa matai o lo tatou aiga o Puleimeauma. O ai le ulumatua a Puleimeauma, o le tagata lenei e tautala atu. E i ai se fanau a le tagata lea e tautala atu, ioe, o lo’o i ai lana fanau tama e to’atolu, e ulumatua Lolesio, o lo’o i ai Emani, ma le tama o Eteuati fa’apea Loimataoapaula lea e nofo atu. O le fa’asologa le na o se aiga, ae se i vagana, ua ou loto malie e lafo atu i se tasi o a outou fanau, ona fa’atoa fai lea. Oi, o le a fai lava outou ae le se i fai ma va’ai mai i lo’u nofo atu. Ua alu lava le tagata latou ua leai se tapasa o lona va’a, ae le se i alu ma tilotilo mai i tua po’o le a le tulaga e sili ona lelei ina ia mautu ai le mataupu lenei.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Sosefina
La’u filifiliga i le toe / mo le amataina
O le ta mafutaga ina ia maua se uiga
E le suamalie pe a faigofie
Pe a tutusa ta’ua i le loto malie
{ CHORUS }
Nai / Ni ou masalosaloga e moni ea o lou alofa
O le afai a’u ma ou fa’apaologa
Sosefina ua lelei
Avea ia oe (fai) ma o’u sei
Te ufi malu ia oe ne’i fa’aoa lou lalelei
(Extra verse in Tiama’a version)
Leitioa Solomona le faigata o le alofa
O sa’u inu toe toe ae le mafai talu le ‘oona
Ita pei a valea ia oe le manamea
Ta’ilo i lou mafaufau i te’i ita ua tafea
{ REPEAT CHORUS }
(E nai) Ou manaoga ta fia faatalofa
ia oe le uo Sosefina o le ma’a tasi o lou ola
Pe a na iai sou mana na te aumaia lou agaga
E tumama ina ai le fia vaai i ou mata


text:
By
LAF/Naenae Productions
TOATELE MALO FAAALOALOGIA O LE 50 TAUSAGA O LE TUTOATASI O SAMOA
Na faalauiloa ananafi e se tasi o taitaifono o le komiti o le tutoatasi, le afioga Tolofuaivalelei Falemoe Leiataua, ia le ata o le polokalama o le faamanatuina o le 50 tausaga o le malo tutoatasi o Samoa.
O malo faaaloalogia ua valaaulia e aofia ai le tupu o Toga, Siaosi Tupou V, o le sui aloaia o le tupu tamaitai o Peretania I Niu Sila, Governor General Sir Jerry Mateparae, Kovana Sili o Amerika Samoa, Togiola Tulafono ma le Ulu o Toelau, le susuga Keli Hiano Kalolo.


text:
I le tulaga o lo tatou mulimuli ai ia Keriso, tatou te saili ai e auai ma faalautele Lana galuega togiola.
I taimi o pulega faakolone, sa tele se manaoga mo tagata faigaluega i Amerika. I le vaitau o le seneturi lona 18 ma le amataga o le seneturi lona 19, sa faaopoopo ai i Peretania Tele, Siamani, ma isi atunuu Europa ia tagata mai isi atunuu e fia galulue, ae toatele i latou na naunau e malaga sa le gafatiaina le tau o femalagaaiga. Sa taatele lava mo nei tagata le malaga i lalo o se maliega po o se feagaiga na folafola atu ai e galulue pe a taunuu mo se vaitaimi patino e aunoa ma ni totogi e fai ma totogi mo a latou malaga. O isi na o mai ma le folafolaga o le a totogiina e tagata o o latou aiga o loo i ai i Amerika o latou pasese pe a taunuu, ae afai e le tupu lena mea, e noatia tagata fou nei e totogi a latou lava pasese e ala i galuega le totogia mo se vaitami. O le upu sa faaaoga e faamatala ai nei tagata galulue fua o le “tagata faaola.” E ao ona latou toe faaola pe totogi maia le tau o a latou pasese, i se lagona e faatau lo latou saolotoga—e ala i a latou galuega.1
O se tasi o suafa aupito sili ona taua e faamatalaina ai Iesu Keriso o le Togiola. E pei ona faailoa atu i lau tala puupuu o tagata malaga “faaola,” o le upu faaola o lona uiga o le totogi lea o se tautinoga po o se aitalafu. O le faaola e mafai foi ona faauigaina o le laveai pe faasaoloto e ala i le totogiina o le tau. Afai e solia e se tagata se mea sese ma toe faasa’o pe faia ni fetuunaiga, tatou te faapea ua ia faaolaina o ia lava. Ua fautua mai e nei uiga taitasi ni vaega eseese o le togiola sili na faataunuuina e Iesu Keriso e ala i Lana Togiola, lea e aofia ai, i le faauigaga a le lomifefiloi, “ia laveai mai le agasala ma ona faasalaga, e ala i se taulaga na faia mo le tagata agasala.”2
E lua vaega o le Togiola a le Faaola. Muamua, ua togiola ai le solitulafono a Atamu atoa ai ma le Pa’ū o le tagata lea na sosoo ai e ala i le faatoilaloina o le mea e mafai ona ta’ua o aafiaga fitoitonu o le Pa’ū—o le oti faaletino ma le oti faaleagaga. O le oti faaletino ua malamalama lelei i ai; o le oti faaleagaga o le vavaeeseina o le tagata mai le Atua. I upu a Paulo, “Aua faapei ona oti uma ia Atamu, e faapea foi ona faaolaina uma ia Keriso” (1 Korinito 15:22). O lenei togiolaina mai le oti faaletino ma le oti faaleagaga e mo tagata uma lava e aunoa ma ni tuutuuga.3
O le vaaiga lona lua o le Togiola a le Faaola o le togiola mai le mea e mafai ona faaupuina o taunuuga fitoitonu o le Pa’ū—o a tatou lava agasala e ese mai le solitulafono a Atamu. Ona o le Pa’ū ua tatou fananau mai ai i se lalolagi faaletino i le mea o loo i ai le agasala, o lona uiga o le le usiusitai i tulafono na faavaeina faalelagi—lea e aafia ai tagata uma. I Lana fetalaiga ia i tatou uma, na faapea mai ai le Alii:
“E faapea lava pe a amata ona latou tutupu a’e, ona tuputupu o le agasala i o latou loto, ma latou te tofo i le oona, ina ia latou iloa ai ona faataua le lelei.
“Ma ua tuu atu ia te i latou ia iloa le lelei mai le leaga; o le mea lea o i latou o ni pule ia i latou lava” (Mose 6:55–56).
Ona tatou te tali atu mo i tatou lava ma tatou faia ni filifiliga, o le togiolaina o a tatou lava agasala e i ai la tuutuuga—o tuutuuga i le ta’uta’u atu ma le lafoaia o agasala ma liliu atu i se olaga faaleatua, po o se isi faaupuga, o tuutuuga o le salamo (tagai MF&F 58:43). “O le mea lea,” ua poloai mai ai le Alii, “ia aoao atu i lau fanau, e ao i tagata uma, i soo se mea lava, ona salamo, po o le a leai se ala e mafai ai ona latou mautofi i le malo o le Atua, ona e leai se mea le mama e mafai ona mau iina, pe mau i ona luma” (Mose 6:57).
O puapuaga o le Faaola i Ketesemane ma Ona tiga i le satauro ua togiola ai i tatou mai le agasala e ala i le faamalieina o manaoga o le faamasinotonu i o tatou luga. Na te tuuina mai le alofa mutimutivale ma faamagaloina i latou o e salamo. Ua faamalieina foi e le Togiola le aitalafu o nofoaitalafu ai le faamasinotonu ia i tatou e ala i le faamaloloina ma le tausia o i tatou mo soo se mafatiaga tatou te onosaia ma le taumamaina. “Aua faauta, e mafatia o ia i tiga o tagata uma, ioe, tiga o tagata ola uma, o tane, o fafine, ma tamaiti, o e ua i ai i le aiga o Atamu” (2 Nifae 9:21; tagai foi i le Alema 7:11–12).4
I le tulaga o lo tatou mulimuli ai ia Keriso, tatou te saili ai e auai ma faalautele Lana galuega togiola. O le auaunaga silisili lava tatou te tuuina atu i isi i lenei olaga, lea e amata ia i latou o o tatou lava aiga, o le aumaia lea o i latou ia Keriso e ala i le faatuatua ma le salamo ina ia mafai ona latou tofo i Lana Togiola—o le filemu ma le olioli i le taimi nei, ma le tino ola pea ma le ola e faavavau i le olaga a sau. O le galuega a a tatou faifeautalai o se faailoaga tele lea o le alofa togiola o le Alii. I le avea ai ma Ana avefeau faatagaina, latou te ofo atu faamanuiaga le mafaatusalia o le faatuatua ia Iesu Keriso, salamo, papatisoga, ma le meaalofa o le Agaga Paia, lea e tatala ai le ala i le toe fanauina faaleagaga ma le togiolaina.
E mafai foi ona tatou fesoasoani i le Alii i le togiolaina o i latou ua maliliu. “O toeaina faamaoni o lenei tisipenisione, pe a tuua e i latou lenei olaga faaletino, e faaauau a latou galuega i le talaiga o le talalelei o le salamo ma le togiolaina, e ala i le taulaga a le Alo e Toatasi na Fanaua o le Atua, i totonu o e o loo i le pouliuli ma o loo i lalo o le pologa o le agasala i le lalolagi tele o agaga o e ua oti” (MF&F 138:57). Ona o faamanuiaga o sauniga sui tatou te faatinoina mo i latou i totonu o malumalu o le Atua, lea e oo lava ia i latou na maliliu i noataga o le agasala e mafai lava ona faasaolotoina.5
E ui o vaaiga aupito sili ona taua o le togiola lea e faatatau i le salamo ma le faamagaloga, ae o loo i ai foi se vaaiga faaletino taua tele. O loo tusia na femaliuai Iesu ma fai le lelei (tagai Galuega 10:38), lea sa aofia ai ma le faamaloloina o e mamai ma vaivai, tuuina atu o meaai i motu o tagata fiaaai, ma aoao atu i se ala sili atu ona lelei. “O le Atalii o le tagata e lei sau ia ina ia auauna mai tagata ia te ia, a ia auauna atu ia, ma foaiina atu lona ola e fai ma togiola e sui ai tagata e toatele” (Mataio 20:28). E mafai foi la ona tatou o atu, e ala i le uunaiga a le Agaga Paia, ma faia le lelei i le mamanu togiola a le Matai.
O le uiga o lenei ituaiga o galuega togiola o le fesoasoani lea i tagata i o latou faafitauli. O lona uiga o le faauo atu i tagata matitiva ma vaivai, faamāmā i mafatiaga, faasa’oina o mea sese, puipuia o le upumoni, faamalolosia o le tupulaga faiae, ma le ausiaina o le puipuiga ma le fiafia i le aiga. O le tele o la tatou galuega togiola i le lalolagi o le fesoasoani lea i isi ia tuputupu ae ma ausia o latou faamoemoega ma manaoga amiotonu.
O se faataitaiga, mai le tusi faitau a Victor Hugo le Les Misérables, e ui o se tala fatu, ae ou te ootia ai lava ma uunaia ai au i taimi uma. E latalata i le amataga o le tala, sa tuu atu ai e Bishop Bienvenu ni meaai ma se malutaga mo le po ia Jean Valjean, e leai sona aiga, lea e lei leva ona tatala mai i tua sa falepuipui mo le 19 tausaga mo le gaoia o se papa falaoa e fafaga ai le fanau fiaai a lona tuafafine. I lona loto maaa ma le loto tiga, na tauia ai e Valjean le agalelei o Bishop Bienvenu i le gaoia o ana oloa siliva. Mulimuli ane sa taofia e leoleo masalosalo, ma sa tau atu ma le pepelo e Valjean o siliva ia o se meaalofa mo ia. Ina ua toso atu e leoleo o ia i le fale o le epikopo, sa faateia tele Valjean, ina ua faamaonia e Bishop Bienvenu lana tala ma faamautinoa atili atu e faapea, “‘Ae! Sa ou avatua foi ma moligao, lea e siliva e pei o isi mea, lea e mafai ona faatauina i le lua selau tala. Aisea na e le avea ai faatasi ma au ipu?’ …
“Sa faalatalata atu le epikopo ia te ia, ma fai atu, i se leo lemu:
“‘Aua nei galo, aua lava nei galo ua e folafola mai ia te au e faaaoga lenei siliva e avea ai oe ma se tagata faamaoni.’
“Sa tu Jean Valjean, e matua le manatua lava lenei folafolaga, ma lona le mautonu. Sa faaauau le tala a le … epikopo, ma le malu:
“‘Jean Valjean, lo’u uso: e le toe pulea lava oe e le leaga, ae o le lelei. O lou agaga lea ua ou faatauina mo oe. Ua ou aveesea mai mafaufauga pogisa ma mai le agaga o le malaia, ma ou te avatu [lou agaga] i le Atua!’”
Sa avea moni lava Jean Valjean ma se tagata fou, se alii faamaoni ma se tagata na fesoasoani i le tele o tagata. I lona olaga atoa sa ia tausia ai lava moligao siliva e lua, e faamanatu atu ai ia te ia le togiolaina o lona olaga mo le Atua.6
O nisi ituaiga o togiola faaletino e oo mai e ala i se taumafaiga fai faatasi. O se tasi lea o mafuaaga na faatu ai e le Faaola se ekalesia. I le faatulagaina ai i korama ma ausilali ma i siteki, uarota, ma paranesi, e le mafai ona tau ina tatou aoao atu ma fefaamalosi’aua’i le tasi i le isi i le talalelei, ae e mafai foi ona tatou talosagaina le fesoasoani a tagata ma punaoa e taulima ai manaoga o le olaga. O tagata e galulue lava na o i latou po o ni vaega na fatu mo ni faamoemoega patino e le mafai ona latou sauniaina i taimi uma ni auala e lava mo le taulimaina o ni luitau tetele. I le avea ai ma soo o Iesu Keriso ua avea ai i tatou ma se nuu o Au Paia ua faatulagaina e fesoasoani e togiola ia manaoga o o tatou uso a Au Paia ma le toatele o isi i le toatele tatou te mafai ona aapa atu i ai i le salafa o le lalolagi.
Ona o a tatou taumafaiga agaalofa, ia na ta’ua e Elder Dallin H. Oaks, e patino lava i le tausaga na sei mavae atu nei, ua maua ai nei e tagata e 890,000 i atunuu e 36 le suavai mama, 70,000 tagata i atunuu e 57 ua maua nofoa faataavalevale, 75,000 tagata i atunuu e 25 ua faaleleia la latou vaai, ma tagata i atunuu e 52 ua mauaina fesoasoani ina ua mavae ai faalavelave faalenatura. I le galulue faatasi ai ma isi, ua fesoasoani atu ai le Ekalesia e tuu atu ni tui puipui taua i fanau e 8 miliona ma fesoasoani atu i tagata Suria i tolauapiga a tagata sulufai i Take, Lepanona, ma Ioritana i mea manaomia o le olaga. I le taimi lava lea e tasi, na maua ai e tagata le tagolima o le Ekalesia le faitau miliona o talā mai taulaga anapogi ma isi fesoasoaniga faaleuelefea i le 2012. Faafetai atu mo lo outou lotofoai.
O mea uma nei e le amata faitauina ai galuega a tagata taitoatasi o le agalelei ma le lagolago—o meaalofa o meaai, lavalava, tupe, tausiga, ma le faitau afe o isi ituaiga o faamafanafanaga ma le agaalofa lea e mafai ai ona tatou auai i le galuega FaaKeriso o le togiola. A o ou tamaitiiti sa ou molimauina ai faatinoga a lou lava ia tina e togiola ai se tamaitai le tagolima. I le tele o tausaga talu ai a o laiti lana fanau, sa faia ai se taotoga ogaoga o lo’u tina lea sa toeitiiti lava a maliu ai ma faataotolia ai i lona moega mo le tele o le taimi lea sa toetoe atoa ai le tausaga. I lea taimi, sa fesoasoani ai tagata o le aiga ma le uarota ia Tina ma lo matou aiga. Mo se fesoasoaniga faaopoopo, sa fautuaina ai e le peresitene o le Aualofa, o Sister Abraham, e faafaigaluega e ou matua se tamaitai i le uarota sa matuai manaomia lava se galuega. A o faamatalaina ai lenei tala, o le a ou faaaogaina le igoa fatu o Sara ma Ana mo lenei tamaitai ma lana tama teine. O le tala lenei a lo’u tina:
“E mafai ona ou vaai manino i ai e pei lava na tupu ananafi. O iina sa ou taoto ai i le moega, ma aumai ai e Sister Abraham ia Sara i le faitotoa o le potumoe. Sa ou le fiafia. Sa tu iina se tagata na matua le tosina i le vaai faatoa ou feiloai i ai—e paee lava, eleelea, veuveua lona ulu; faatau’au pepē; ma na punou i lalo ma pulatoa i le fola. Sa ia laeiina se ofu fale tuai sa matuai telē mo ia. Sa le mafai ona ea mai i luga ma tautala lemu mai, lea sa ou tau le lagona. Sa lafi i ona tua se teineitiiti laitiiti pe a ma le tolu tausaga le matua. O le a le mea o le a ou faia i lenei tagata? Ina ua latou tuua le potu, sa ou tagi tu’i. Sa ou manaomia se fesoasoani ae le o nisi faafitauli. Sa nofo ai Sister Abraham mo sina taimi faatasi ma Sara ma e lei pine ae mama uma le fale ma saunia sina meaai lelei. Sa talosaga mai Sister Abraham ia te au ia faataitai o ia mo ni nai aso, ona sa oo si teine lea i ni taimi faigata lava ma o loo manaomia se fesoasoani.
“I le taeao na sosoo ai ina ua usu mai Sara, sa iu na ou fai atu ia te ia e sau i talaane o lou moega lea e mafai ai ona ou lagonaina o ia. Sa ia fesili mai pe o le a se mea ou te manao na te faia. Sa ou ta’u i ai ona fai atu lea, ‘Ae o le mea aupito sili ona taua o la’u fanau tama; faaalu sou taimi ma i latou, faitau atu ia i latou—e sili atu lo latou taua nai lo le fale.’ O ia o se kuka lelei ma sa ia tausi mama le fale, fai tagamea ma sa lelei o ia i tama.
“I le aluga o vaiaso, sa ou iloa ai le tala ia Sara. [Ona e faaletonu lana faalogo, sa le lelei ai lana aoga ma iu ai ina le toe alu i le aoga. Sa faaipoipo laitiiti atu o ia i se alii e onā i taimi uma. Sa fanau Ana ma avea ai ma fiafiaga sili o Sara. I se tasi po taumalulu sa foi mai ai lona toalua onā i le fale, ave faamalosi Sara ma Ana i totonu o le taavale i o la ofu moe, ma ave tiai i talaane o le alatanu. La te lei toe vaai lava ia te ia. I le leai o ni seevae ma le maalilili, sa savavali ai Sara ma Ana i le tele o maila i le fale o lona tina.] Sa malie lona tina latou te nonofo ae ia totogi i le faia o galuega uma i totonu o le fale ma kuka ia meaai, ma tausia lona uso ma lona tuagane sa o i le aoga.
“Sa matou avea Sara i le fomai taliga, ma maua ai sana mea faalogo. … Sa matou ave o ia e fai lana aoga mo tagata matutua, ma sa maua ai lana tipiloma o le aoga maualuga. Sa alu o ia i aoga afiafi ma mulimuli ane faauu mai le kolisi ma faiaoga mo aoga o manaoga faapitoa. Sa faatau sana tamai fale. Sa faaipoipo Ana i le malumalu ma maua sana fanau e toalua. Sa mulimuli ane faia nisi taotoga o Sara i ona taliga ma iu ai ina lelei lana faalogo. I ni tausaga mulimuli ane na litaea ai o ia ma auauna atu faamisiona. … Sa faafetai mai Sara ia i matou ma faapea mai na ia aoaoina le tele o mea mai ia te au, aemaise lava ina ua ou tau atu ia te ia e sili atu le taua o o’u atalii i lo le fale. Sa ia fai mai na aoao ai o ia ina ia taulima Ana i lena ala. … O Sara o se tamaitai faapitoa tele.”
I le avea ai ma ni soo o Iesu Keriso, e ao ona tatou faia mea uma e mafai ona tatou faia e togiola ai isi mai mafatiaga ma avega. E oo lava i a tatou auaunaga aupito silisili o le togiola lea o le a taitai atu ai i latou ia Keriso. A aunoa ma Lana Togiola mai le oti ma mai le agasala, ua na o le talalelei lava la o le faamasinotonu faaagafesootai tatou te mauaina. O lena mea e mafai ona maua ai na o sina fesoasoani ma le faaleleiga i le taimi nei, ae e le maua ai la se mana e to ai mai le lagi le faamasinoga atoatoa ma le alofa mutimutivale le mafuatia. O le togiola sili lava ua ia Iesu Keriso ma ua na o Ia lava e maua ai. Ou te faailoa atu ai ma le lotomaualalo ma le lotofaafetai o Ia o le Togiola, i le suafa o Iesu Keriso, amene.
Show References
-
1. See Merriam-Webster’s Collegiate Dictionary, 10th ed. (1993), “redemptioner.”
-
2. Webster’s New World College Dictionary, 3rd ed. (1988), “redeem.”
-
3. “Ua togiola le Alo o le Atua mo le uluai sala, lea e le mafai ai ona tali o agasala a matua i luga o ulu o fanau, ona ua mama i latou mai le faavaega o le lalolagi” (Mose 6:54). E ala i le Togiola a Keriso, ua faatoilalo ai e tagata uma le tuugamau ma e toetutu i le tino ola pea. Ma le isi, ua faatoilaloina ai e tagata uma le oti faaleagaga e ala i le toe aumai o i latou i le afioaga o le Atua ina ia faamasinoina. Na fetalai Iesu, “[E] pei ona sii ae o au i luga [o le satauro] e tagata ia faapea foi ona sii ae i luga tagata e le Tama, e tutu i ou luma, e faamasinoina i a latou galuega, pe ua lelei pe ua leaga” (3 Nifae 27:14). O i latou ua faamamaina mai le agasala o le a tumau pea ma le Atua i le malo faalelagi, ae o i latou e le i salamo ma eleelea e le mafai ona mau faatasi ma se Atua paia, ma a uma le Faamasinoga e tatau ona latou o ese ma faapena ai ona toe mafatia i le oti faaleagaga. O nisi taimi e faasino ai i lenei mea o se oti faalua po o le mafatia i le oti faaleagaga mo se taimi lona lua. (Tagai Helamana 14:15–18.)
-
4. E tusa ai ma a tatou lava agasala, o loo ta’ua i tusitusiga paia nisi e le i mauaina le faamanuiaga o le togiola: “E tumau ai e amioleaga e peiseai e leai se togiola na faia mo i latou, vagana ai le tatalaina o fusi o le oti” (Alema 11:41). “O ia o le na te le faaaoga se faatuatua e salamo ai, ua tualiali i le tulafono atoa o manaoga o le faamasinotonu; o lea ua nao ia o le ua i ai le faatuatua e salamo ai, ua aumai ai le fuafuaga tele ma faavavau o le togiolaina” (Alema 34:16). Afai e teena e se tagata le Togiola a le Faaola, e tatau ona ia totogi lana aitalafu e faamasinotonu ai o ia lava. Na fetalai mai Iesu, “Aua faauta, o A’u, o le Atua, na mafatia i nei mea mo tagata uma, ina ia latou le mafatia pe afai latou te salamo; Ae afai latou te le salamo, o le a latou mafatia e pei lava o A’u” (Mataupu Faavae ma Feagaiga 19:16–17). O se mafatiaga a se tagata e le togiolaina mo agasala ua ta’ua o seoli. O lona uiga o le gauai atu lea i le tiapolo, ma ua faamatalaina i faataoto faatusitusiga paia o le noatia lea i filifili po o le lepa afi ma le teio. Sa augani atu Liae i ona atalii e filifili le Togiola a Keriso “ma aua le filifilia le oti e faavavau, e tusa ma manaoga o le tino ma le leaga o i ai i totonu, lea ua tuu atu ai i le agaga o le tiapolo le mana e faatagataotaua ma aumai ai outou i lalo i seoli, ina ia mafai ona nofotupu o ia i luga o outou i lona lava malo” (2 Nifae 2:29). E faapena foi, ona o le Togiola a Iesu Keriso, ua i ai foi le mutaaga o seoli [i le] toetu mulimuli” (Mataupu Faavae ma Feagaiga 76:85). Ua na o “atalii o le malaia” ua “nao i latou o e o le a oo i ai i luga le mana [tumau] o le oti faalua; ioe, e moni, nao i latou lava ia o e o le a le togiolaina i le taimi tatau ai a le Alii, pe a mavae mafatiaga o lona toasa” (Mataupu Faavae ma Feagaiga 76:32, 37–38).
-
5. Sa vivii le Perofeta o Iosefa Samita, “Tuu atu i e ua oti e tautala mai i viiga e faavavau i le Tupu o Emanuelu, o le na faauuina, ae lei i ai le lalolagi, le mea e mafai ai e i tatou ona togiolaina i latou i fafo mai lo latou falepuipui; ona o le a faasaolotoina pagota” (Mataupu Faavae ma Feagaiga 128:22).
-
6. Tagai Victor Hugo, Les Misérables (1992), 91–92.


text:
Fagogo: Salu Vale le Lau Ta’amu a A’opo
[Malo le faitau, malo fo’i le onosa’i, ae alo mai loa o le toe soso’oina lenei o la tatou tala fa’asolo, lea na gata mai i le vaiaso na te’a nei i le taimi lea feiloa’i atu ai le tamaitiiti o Fatu isi ona tina fai o Pauline, ma tagi ai lava i luga o lona tau’au, ma ua ‘avea lea ma itu ua fetagisi atu ai uma ma nai ona tei laiti.]
Na umi se taimi o fusi mau e le tamaitiiti o Fatu si ona tina fai o Pauline ma tagi lava, e o’o lava fo’i i nai ona tei ua fetagisi uma atu ai ma i latou i le tagi a Fatu. Ina ua tuana’i ni nai minute o le lauega lea o lo o faia, ona savali atu loa lea o le tamaitiiti ma si’i mai ato o lo o ‘aumai ai le oso o lana malaga, ma tufatufa fiafia atu i nai ona tei ma si ona tina, ao fa’asolosolo lana va’ai i suiga ua i ai totonu o le fale i le manaia o lona teuteuina, e o’o lava fo’i i le tulaga ua i ai nai ona tei laiti ma o latou lavalava, o latou foliga ma mea uma ua matua sui lava i le va’ai a le tamaitiiti o Fatu.
Ui o lea, na te le’i vave fa’ailoaina i si ona tina fai le pogai o lona toe fo’i atu i se taimi e lei mafaufauina e toe asiasi atu ai i lo latou aiga i Amouta. O le teineitiiti laitiiti lava na muamua fesili ia Fatu pe na fa’afepea ona sau, ona ata lea o le tama tali atu isi ona tei, “Na ou sau i le va’a.” “E te le’i malemo la i luga o le sami i le taimi na e sau ai i le va’a?” o le toe tulitatao atu lea a le laitiiti lea na alu ai le tali e a le aiga ona o le malie o ana fesili, ae o Fatu, na ata mo ni nai sekone ona tali mai lea isi ona tei, “E leai, sa i ai Seila o le va’a e fesoasoani i le pasese ina nei malemo se isi, ou te le’i malemo fo’i.”
Ua le ‘iloga se tala fiafia na fa’amatala e uiga i le fa’amuli, ma o ni isi o ia tala e aofia ai tulaga lelei o tamaiti i le su’ega fa’ai’u o le tausaga, atoa ai ma ripoti o le kuata muamua ma le lua lea ua maua mai, ma o se tala fiafia lea na toe lu’i ai le loto o le tamaitiiti o Fatu, e tatau ona toe vave fo’i e fa’auma lana a’oga ae maise o lea ua i ai nei i le vasega fa’ai’u. O le mae’a ai o tala e fa’atatau i le fa’amuli ma le tulaga sa i ai le aiga i Amouta, na amata tu’u fesili ai loa le fafine o Pauline ia Fatu e uiga i le la fa’amuli ma si ona tama o Pulusi i lo latou aiga i Palisi, ma e le’i i ai lava fo’i se fesili e le’i taliina e le tamaitiiti, peita’i ina ua fesili Pauline po o a mai Pulusi, na nofo ai loa i’ina Fatu ua le gagana. Na toe fesili Pauline ia Fatu po o a mai si ona tama, ae sa na o le nofo lava o le tamaitiiti e le tali, o lea na toe fesili atu ai loa ma Pauline i le tamaitiiti, “Sole Fatu, o a mai si ou tama o Pulusi ma le lua fa’amuli?”, e lei gagana Fatu i se tala sei vagana ai le maligi o ona loimata ma ua le mafai lava ona ia faia se tala i lea taimi ona o lona tagi tele. Na ona maua lava o sina to’a o le tamaitiiti mai le tulaga mafatia o lo o i ai lona mafaufau, ona ia ea atu loa lea i luga ma fa’apea atu isi ona tina fai ma lona aiga, “Ia outou loto tetele, o Pulusi ua uma lona soifua i se fa’alavelave fa’afuase’i.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
SIAMUPINI TAMA O LE MUA’AU MA TEINE O LE MANU’ULA I LE LIKI KIRIKITI O LE FU’A 2012
FO’I TAMA O LE MUA’AU MA LE IPU O LENEI TAUSAGA
Ua siamupini nei le 'au o Tama o le Mua'au i le liki kirikiti o le Fu'a i le tausaga nei 2012, le 'au kirikiti e le'i i ai se faiaina i lenei ta'amilosaga atoa, le lupe lea na seu silasila a e tu'i atu le tapuaiga e le afioaga o Faleniu, lele la ua tau ai lupe o Lefao, ma ua sili mea nei le seuga ina mae'a le ta'amilosaga o le 2012.
Le Afioaga le Sa'o o Magalei ma le Matua ia Mua'sau, Afio mai Aiono ma Solatoa o tei o Magalei, Afio ai le Falefia o Taupolo, Afio mai le tama o Aitulagi, Susu mai Taumafaalofi, Susu mai le ma'opu o Tuia'ana, Alala mai i laua na totoe, Maliu mai le fetalaiga ia Si'uolefanuafiga.
Lele ua sa'asa'a ai nei Taigafouga, Toomanu, Manu oso fusi, Fuata tautu, Taigafouga ae sa alo atu o Tuia'ana ma lona aumaga i fa'agatama o le kirikiti.
E le vavaea le fala o'oto i Feagaiga a le Atua i so'o Fata fai taulaga i totonu i le Afioaga, lea sa outou tapua'i ma tu'i atu le mulipapaga a'o alo le Afioga i le Matua ia Muasau, ma le 'au kirikiti i fa'agatama o le atunu'u, ia o lea la ua a'e malo le latou faiva, ua siamupini i lenei tausaga 2012.
Fa'amalo fo'i ia outou sa le mafai ona aua'i atu i Vaovai i Fagaalu i tagata ua matutua, ma le 'au vaega ua maua i tino gasegase, po'o e e taua, 'O upega le talifau' fa'amalo le tapua'i, a lele ua fo'i mai i fanua a outou alo sa outou tu'u atu e fai le taua.
Ua fa'amalo atu i le ta'alo fa'atamali'i, sa outou le fa'alogologo tiga, ae fai lava le mea sa finagalo tasi i ai o le fa'atino lea o outou ta'aloga se'i tau lava i le fa'aiuga, lele la ua outou sapi i ma'amalie ina ua outou siamupini ma le Fu'a o le tausaga lenei.
Tae tae fatu manava laia o le mea na outou fai atu nei, ia e fai fo'i ma fa'ata'ita'iga lelei mo fanau lalovaoa i le Afioaga, ia manaia le Fu'a ma manuia le outou Siamupini.
MANUMALO LE MANU’ULA I TA’ALOGA A TAMA’ITA’I
E ui lava e na o le tolu ta'aloga a nai teine, ae ua fa'amanuia nei le 'au mai le Afioaga o Vatia, i le latou 'au tamaita'i o le Manu'ula i lene tausaga i le liki o le Fu'a 2012.
Le Afioga e Susu mai le Tamaita'i o le Ao, Susu mai Tagoilelagi, Susu mai Nofoafanua, O i laua o le tao veloaluga, Susu mai Usoali'i, Mamalu mai oulua Tama Matua, ma upu ia te oulou le Saofaiga ma le Lautinalaulelei.
Ua sivasiva ai nei Toleafoa ma le 'aumaga ina ua a'e mai le tamaita'i o Sinaita'aga ma lona au-a-luma o le Siamupini o le Fu'a 2012.
E ui lava ina na'o le tolu ta'aloga o le 'au e tasi, sa tatau lava na lua ni a outou ta'amilosaga e talamasenia ai le outou galagala i le fia ta'aalo, ae paga lea, e pule a le faimea i lona uto, pe sasa'a mai pe tu'u ai pea.
Na'o fa 'au kirikiti a tamaita'i na auai i le liki, o le Pisisami mai i Vaitogi, Aeto mai Pago Pago, ma le Alo-i-afi mai i Masefau ua pau na o 'au na i ai i lenei tausaga i le tatou liki.
Fa'amalo uma i 'au a tamaita'i i lenei tausaga, fa'amanuia atu le Atua ia outou faiva i lenei tausaga atoa, ma ia manuia le sisiga Fu'a 2012.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
E te fia POKA?
O LE LAMAGA A LIONA
Ua fiu se tasi 0 atunu'u i totonu o Aferika e tau saili a latou povi ae ua tei lava ua misi ma le pa povi, ma fa'asalalau ai loa i isi atunu'u latou te tuaoi, so'o isi lava e iloa po'o le a mea lea e tupu i a latou povi, e maua le taui.
Ua o mai solo tagata o isi atunu'u e tau saili ae ua ua lava e fai a latou vai fa'alauatau e le maua lava se mafuaaga o le misi o povi. Pau le mea o loo manino, e tofu lava le po e tasi ma le povi e misi mai ai i le pa pavi.
Faalauiloa loa e le tupu le tala e faapea, soo se tasi na te maua se mea ua gimo i ai povi a lona malo, e maua e le tagata lea povi maua fua e lima.
Na savalivali atu loa se alii Samoa, o Moeta'agulu lona igoa ma fesili, fesili i le Tupu, po'o le a le mea e vevesi ai lo latou atunu'u, ae tali le Tupu, "O lea e tau saili poo ai tagata ua latou gaoia povi a lo’u malo.”
Tali loa le alii Samoa, “ua lelei, a oo nanei, o le a ou teu pei lava a’u o se povi, o le a ou alu matou te tata'a faatasi ma povi, ina ia ou iloa ai le a mea lea e tupu i povi."
E le'i taitai se vaveao, ae tete'i le Tupu ma le vaega lea na alalala i fafo i le savali mai o le Samoa lea, o ona ofu-povi ua masaesae uma ma fesili mai i le Tupu, "Fa'amolemole a, o ai le pogaua lea ga ia kakalaiga mai i kua le Buffalo, vaai la i ai o lea ua leaga uma kagaka i faiga a le Buffalo.”
OUTE FA'ASA'OA OE, O OE LAVA LEA NA GAOIA LE FALE
Ao tu le taavale a leoleo i luma o le fale a se tasi olomatua o loo tau saili le tagata gaoi, na oso atu loa le tala a le olomatua e faapea, “na ou vaai atu lava i le alii lena, o ia tonu lava lea sa savali mai i luma o le matou fale i le po na gaoia ai e tagata.”
Tei le olomatua i le oso atu o le tala a le alii gaoi lea, “E faafefea na e fai mai o a’u na gaoia le fale, o lea sa fai la’u maka pulepule.”
FA'AFETAI UA MAFAI ONA TUU FAATASI OU VAE
O le tina o Maria ose tina e toaga i le lotu, e leai se mea e misi 'ai le fafine i mea fa'a-le-lotu, e o'o i galuega e fai, e lalamua lava ia i galuega a le 'aulotu.
O le fa'amanuiaga a le fafine, e maua le 17 tamaiti na maua mai i lana toalua muamua, oti lana tane muamua, ia fai fo'i le isi toalua lona lua, e 10 fo'i tamaiti na maua mai ai i lana usuga mulimuli lena.
Ua ma'i ma uma ai lona soifua, tusa o le aofaiga o le fanau na fananau mai ia Maria, e 27.
O'o loa i le lotu mulimuli a le olomatua, fai mai loa le faifeau, "O lenei tagata ua iloaga lona tautau i lona aiga atoa ai ma le tautuaina o le lotu, e fai mai lava o ia o mea a le aulotu e tatau ona faamuamua, ae o le mea sili ona taua, ua mafai ona tuu faatasi ona aao."
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’alauiloa faalauaitele ai i le atunu’u manaoga o Faoa ma Taufete’e
Ua fa’amoemoe sui tauva ia Lutena Kovana Faoa Aitofele Sunia ma Taufete’e John Faumuina, e fa’alauaitele i se taimi e le o toe mamao, le atoatoaga o le sini o lenei faamoemoe o le a alo atu ai i laua mo kemipeni o lenei tausaga palota, aua le tofi kovana ma le lutena kovana.
O le afioga i le Tama Fa’alagia ia Faoa o le sui tauva lea mo le tofi kovana ae o le tofa ia Taufete’e o le paaga lea mo le sui tauva mo le tofi lutena kovana. O le Aso To’ona’i na te’a nei, sa fa’alauiloa faalauaitele ai i le atunu’u manaoga o nei taitai mo le faamoemoe i le palotaga lautele ia Novema.
“O le atunu’u lenei na ma fananau ai...e ola ai ma fanau, o lenei tupulaga ma nisi foi tupulaga o i luma pe a o gatusa ma le finagalo o le Atua,” o le saunoaga lea a Faoa i le fa’atasiga na faia i le Suigaula o le Atuvasa i Utulei ma tuufaatasiga e le komiti e lagolagoina Faoa ma Taufete’e mo le tofi kovana ma le lutena kovana.
“O le upu moni le atunu’u ua ma sauni. ‘Ao fa’agasolo lenei kemupeni, o le a e faafofoga manino, i le auiliili atu o sini o le a ma tuli mata’i,” o upu ia sa saunoa ai Faoa, ae na ia faailoa foi i le faatasiga, nisi o sini o le taumafaiga a i laua ma Taufete’e, pe afai e fa’amanuia ina le taumafaiga.
O se tasi o sini mo sui tauva, e aafia ai tulaga o le maota gasegase o le LBJ Medical Center. “Talu ai nei le vava o, ona o le falema’i ma le soifua maloloina. Ua ma tapena mo le faafitauli lena,” o le saunoaga lea a Faoa, ma ia faailoa i le atunu’u, o le mataupu tele o lo o feagai ai nei le falema’i, o le tulaga lea o tupe, ae e leai se afaina o isi mataupu e i ai le soifua maloloina e pei ona taua e nisi.
O le isi sini o le fa’amoemoe o le tulaga lea o “aoga” ma saunoa ai Faoa e faapea, “o le poto e foia ai faigata ma faafitauli o le soifuaga, nei ma le lumanai. O le poto e le fuatasi i se faiva po’o se galuega.”
“Ua ma saunia e si’i aoga ina ia tutusa ma aoga i fafo,” o le saunoaga lea a Faoa ma ia faailoa foi faapea e sili atu i le $50 miliona o tupe mai le fetarale o lo’o faatupe ina ai le paketi e $72 million a le Matagaluega o Aoga a le malo o Amerika Samoa.
“O tupulaga - ma te talitonu a galulue faatasi aoga ma se tapenaga lelei mai aiga ma nu’u ona mautinoa lea o le a popoto moni le fanau,” o upu ia a Faoa. “Aua e faigofie ona ola le fatu e lulu i le eleele lelei. E fia maua ni laau e fua lelei mo le atunu’u.”
Sa ia taua foi faapea o ni polokalama tau le tapenaga o fanau i aoga, i aiga ma nu’u, e fesoasoani a ekalesia ma isi faalapotopotoga o le tasi lena o luitau tele e faataua pe a manuia le la taumafaiga ma Taufete’e.
I le tulaga o le “tamaoaiga”, saunoa Faoa, “e le toe fesiligia le taua o le tamaoaiga aua o le to’omaga lena o le atunu’u. E fa’aauau taumafaiga ua amata nei e le nofoaiga o i ai nei ma ma toe faaopoopo i ai.”
Sa fa’amanino e Faoa le tonu o le sootaga ma le malo tele o Amerika, o le “puna malosi” lea o le tamaoaiga o Amerika Samoa ma “o le tasi lena o ala o lo’u tapa o le tofa ia Taufete’e aua e tele tausaga na galue ai, ma pulea le tama o aiga ati’ae o le malo o Amerika Samoa. Na te silafia lelei tulaga mo’omia o le atinae.”
Sa galue Taufete’e i tausaga ua fano i totonu o le ofisa o atinae a le malo, ona se’e ifo lea o ia e avea ma fa’atonu o le Matagaluega o Fefa’atauaiga a le malo. Ua le gata i lea sa avea foi o ia ma taitai sili o le LBJ.
I le tulaga o pisinisi i totonu o le teritori, saunoa Faoa i le taua o i latou nei mo le atinae ina o le atunu’u. Ae e tatau foi i le malo ona faia lona tiute i le faaleleia o nisi o tulaga i le atunu’u e i ai eletise, ina ia tulaga lelei lona tau.
I le tulaga o mataupu tau leoleo ma le vaega o puipuiga lotoifale, saunoa Faoa, faapea o le upu o le tusi “A le leoleo ina e le Ali’i le ‘aai, e galulue fua i latou e atinae”.
“E fa’apena foi lo tatou malo ma le atunu’u. Tatou te fiu e taumafai e ati’ae ia lelei ma mautu, ae a le leoleoina, e liu suavai uma le malosi ma le maua ai le soifuaga filemu, soifuaga fiafia ma se soifuaga sa’oloto.”
“Ua ma sauni e si’i le tulaga o le vaega leoleo a le malo i le fa’a-ona-po-nei, i le faamalosia o tulafono ma le puipuiga o le tatou saogalemu,” o a Faoa lea. “E le na o le ofo ma le mana’o, ae ua i ai tapenaga e faatino ai pe a talia e lou finagalo, lenei ofo.”
I le komiti mamalu, “ia alofagia si a ma fautuaga - ia fai ma lu le faiva. Manatua la ta mau - ‘O Ti’a e malie, e fifimalie,” o upu ia a Faoa. “Taalo tausala, saunoa faatamali’i, eva i le laufau ma lu. Aua nei to’ia le va, pe leua se sui tauva. Tala’i lava tau o lelei o Faoa ma Taufete’e, aua e te fiu e tala’i e le uma.”
I ana upu fa’aiuga, sa talosaga ai Faoa i le komiti, ae maise i latou o lo’o lagolago le la kemupeni, ia ia kemupeni lelei.
Sa maua le avanoa e saunoa ai foi le tofa ia Taufete’e ma ia taua ai faapea o le tofi lava o le lutena kovana, o le lagolago malosi ma o lona tiute foi lea o le lagolago ia Faoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 4
1–4, O le auauna atu ma le lototoa e faaolaina ai faifeau a le Alii; 5–6, O uiga faaleatua e agavaa ai i latou mo le auaunaga; 7, E ao ina saili i mea a le Atua.
1 O Lenei faauta, ua lē pine ona oo mai o se agaluega ofoofogia i le fanauga a tagata.
2 O lea, outou e o e e o atu i le agaluega a le Atua, vaai ia outou eauauna atu ia te ia ma o outou iloto atoa, mafaufau atoa, manatu atoa, ma le malosi atoa, ina ia mafai ona outou tutu ma le olē pona i luma o le Atua i le aso gataaga.
3 O lea, afai ua ia te outou le manao e auauna atu i le Atua, ua avalaaulia outou i le galuega;
4 Aua faauta ua sinasina le afanua ua saunia e eselesele; ma faauta, o ia o lē e sasau atu lana selesaito ma lona malosi, o ia lava lea ua na faaputu ma iteu ina ia lē fano o ia, ae aumai e ia le olataga i lona agaga;
5 Ma o le afaatuatua, efaamoemoe, ialofa mama ma le oalofa, ma le umanatu tasi i le fmamalu o le Atua, e agavaa ai o ia mo le galuega.
6 Ia manatua le faatuatua, aamiomamā, poto, faautauta, eonosai, agalelei faaleuso, amio-atua, alofa mama, ilotomaualalo, ofiliga.
7 aOle atu, ma o le a outou maua ai; tuitui atu, ma o le a tatala mai ia te outou. Amene.


text:
Su e le tiamaa le faili a le RSA i le pueina o a latou pese
Ua faaulu le tagi a le aufaipese lauiloa o le Tiamaa mai Toamua e faasaga i le pulega ma le faili a le RSA mo le tapueina o a latou pese ma faatau atu i le atunuu lautele.
O lo o i Samoa i le taimi nei le taitai o le aufaipese o le Tiamaa, le susuga Nuualiitia Fafo Aulalo mo feutagaiga ma le latou loia. Na faaalia e Nuualiitia, e pe a ma le 10 a latou fatuga na pueina i kaseti ma CD e le faili a le RSA ma faatauina atu e le gata I Samoa ae faapea foi i tagata Samoa o lo o alala I atunuu I fafo. E pei ona silafia, o totino o le aufaipese o le Tiamaa e aofia ai Nuualiitia Fafo Aulalo, o lona uso o Fale Aulalo ma le susuga Pagamalie Iopu Faivalu ma o le tele o a latou fatuga i le vaitaimi na faatoa amata ai, sa pueina i le uaealesi faasalalau o le 2AP.
O le aso la ananafi na asiasi atu ai Nuualiitia ma Pagamalie i le 2AP e saili ni kopi o ia pesega tuai na pueina i le vaitaimi ae lei faaaogaina ni kitara e alu i le uila, ina ia faamaonia ai le latou mau i le faamasinoga. O lo o molimau mo le Tiamaa nisi o alii faasalalau iloga sa faigaluega ai i le 2AP i lena vaitaimi, le tofa Apulu Laneselota Polu ma le tofa Vaasiliega Iupati Lagaaia lea o lo o faigaluega lava i le 2AP e oo mai lava i le taimi nei.
O le vaiaso fou o le a amata faagasolo ai lea mataupu i le faamasinoga.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala mai Samoa
ASO FAAPITOA O TAGATA FAIGALUEGA A LE MALO
O le aso ananafi na faia ai se sauniga faapitoa mo le uluai taimi i totonu o le malo, e faapitoa ai lea aso mo tagata faigaluega uma a le malo. O le agaaga autu o lenei faamoemoe e pei ona saunoa le alii Palemia, Susuga Tuilaepa Sailele Malielegaoi, o ia foi lea o le minisita o le Komiti e Pulea Tagata Faigaluega, o le momoli atu lea o le faafetai a le malo i ana tagata faigaluega e tusa ai o le tautua sa ofo mai mo le tele o tausaga, aemaise ai i latou sa asaina mai le fita o lenei galuega.
“Ia ma sagai ane ai o le tai, faaosofia mo galuega ma utupupuina e le Atua o lo tatou faavae lau tou tofa ma le utauta mamao aua lo outou valaauina, ina ia saga siitia maualuga ai pea Samoa i saofaiga a malo o le Pasefika. Ua tatala aloaia nei lo outou aso fiafia. O outou mama na!” o le saunoaga lea a le alii palemia. Na taualuga lea aso faapitoa na faailogaina mo le taimi muamua i le aso ananafi, i le tufatufaina o faailoga taualoa mo le aufaigaluega ua filifilia ona o le maoa’e o la latou tautua. O lea sauniga sa faataunuuina lea i le po anapo i le Maliu Mai i Fugalei ma sa tauaaoina atu ia faailoga taualoa e le alii palemia ma le taitaifono o le komisi e pulea le aufaigaluega a le malo (PSC), le susuga Tu’u’u Ieti Taulealo.
MOLIA LE FAIPULE A SATAPUALA I LE FAAMASINOGA
Ua tauaaoina nei e le alii faipule o le afioaga o Satapuala ia Toesulusulu Cedric Schuster se tusi samania mai le faamasinoga, e faailoa atu ai moliaga ua faila faasaga ia te ia, atoa ai ma le aso e tatau ona tulai ai i luma o le faamasinoga.
O moliaga ua molia ai le alii faipule e aofia ai le faia o uiga tau faamata’u i leoleo, lafo o upu masoa i le isi leoleo, faatasi ai ma lona auai i le faamaopoopooina o tagata ina ia soli le tulafono. E toa 17 isi mai Satapuala ua molia faatasi ma le faipule, ma ua faamoemoe o le aso 9 Oketopa o le a tutulai uma ai i latou nei i lum ao le faamasinoga.
FAAPAIA ROSA LEI’A AVEA MA TAUPOU SA
O le vaiaso nei na faia ai se sauniga faapitoa e faapaiaina ai le tamaitai o Rosa Lei’a e avea ma Taupou Sa o le ituaiga o Monike a le ekalesia Katoliko i Vailima.
O le tamaitai o Rosa ua 34 ona tausaga mai le afioaga o Leulumoega, ma ua ia faaalia lona fiafia i le faaiuga ua ia faia, o le ofo atu lea o lona ola e tautua ai le galuega a le Atua i lana ekalesia, ma ua faaee atu ai lona suafa fou o Sister Benekicta Marie of the Croess.
Sa molimauina e ona aiga ma uo le faataunuuina o lenei sauniga faapitoa, ao lei agai atu mo le faataunuuina o ona tiute fou.
O lana galuega mulimuli ae lei avea o ia ma Monike, o le Matagaluega o Tupe a le malo. Fai mai a ia, e ui sa lelei ana galuega ma sa ia uuina foi tupe, ae sa le faamalieina lava lona loto ona e lei atoa lona olaga, sa i ai lava le mea sa misi. O Rosa Lei’a lea ua faasuafa nei ia Sister Benedicta Marie of the Cross o se alo e faasino ia Anamaria ma Taulia Talatala. O ia o le lona lua o le fanau e toaono.
FAAULU LE TAGI A PAPALII PETONI I LE FAATE’AESEINA O IA
O le aso Lua o le vaiaso nei sa fonoa ai le afioaga o Sapapalii i le Aiga Sa Malietoa i le malae o Mataniufeagaimaleata, ma autasi ai finagalo e faate’a le susuga ia Papalii Petoni Alailima, o ia o le Sa’o o le aiga, e mafua mai ona o ni tusitusiga sa ia tali fuaitau i ai i le nusipepa o le Samoa Observer. O le taeao o le aso Tofi na sei mavae atu nei na faamautu mai ai e se tasi o matai o le aiga e faapea, o le susuga Papalii Petoni Alailima o lo o alala i Amerika ma o lenei mataupu o le a tuuina atu i luma o le faamasinoga. E lei maioio mai auiliiliga o le auina atu o lana tagi, ae pau le tulaga o lo o atagia mai ai, e talitonu lea itu o le aiga, e le o agatonu le faaiuga sa faatautaia. O lo o tamau pea la lea itu o le fuaiala o suli o Malietoa Talavou, o le isi a latou fonotaga tele o le a tauaofia ai le aiga atoa i le aso 27 o Oketopa, epei ona faailoa i le aso 25 o Aukuso ina ua feiloai suli o Malietoa Moli. Peitai o lo o feteenai pea lea aso ma se tasi foi o itu o suli o Malietoa Talavou, lea lava o lo o tamau i latou o le aso 25 o Tesema po o le aso Kerisimasi o le tausaga nei, o le aso lea o le a feiloai uma ai loa suli o Malietoa mai ituaiga e tolu, e aofia ai Malietoa Gatuitasina, Malietoa Moli ma Malietoa Talavou. Ao le faaiuga a le afioaga o Sapapalii ma le faate’aina o le susuga Papalii Petoni Alailima, ua sauni lea itu o le aiga e tuuina atu i luma o le faamasinoga.
TATALA I TUA PULE O LE K&M TRAVELS
Ua tatalaina nei i tua mai le vaavaaiga a leoleo, ia le pule o le ofisa malaga o le K&M Travels, le alii o Sanele Katie Moananu, ina ia saili mai lana loia e tulai mo ia ma tuuina atu se tali i luma o le faamasinoga, e tusa ai o moliaga e 18 o le gaoi faasaga ia te ia. Na tulai Sanele i luma o le afioga Faamasino Vaepule Alo Vaemoa Vaai i le faamasinoga faaitumalo, ma ua faailoa ane ai e le Matagaluega o Leoleo ma Falepuipui, le toe faaopopo o isi moliaga faasaga ia te ia, lea ua oo atu ai nei i le 30 moliaga o le gaoi. O Sanele Moananu po o Katie e pei ona iloa ai e le toatele, sa fai sana ofisa malaga e faaigoaina o le K&M Travels, ma o faasalalauga sa ia faia, na te tapenaina le tele o visa, tusi folau, faapea pepa faigaluega mo avanoa faavaitaimi i Aotearoa ma Ausetalia. Peitai, i le lolofi ane o le mamalu o le atunuu e totogi le faatinoga o ia auaunaga, e leai se galuega e tasi na tino mai, ma o lea tulaga ua maea tautino e Sanele i luma o le faamasinoga, lona faaaogaina o le seleni. O le aso Faraile o le vaiaso fou ua faatonuina ai e le faamasinoga Sanele e toe oo ane ai e faaulu lana tali e tusa i moliaga faasaga ia te ia, Ua taofia nei e leoleo ona pepa malaga ma e tatau ona saini o ia i le ofisa o leoleo i aso Lulu o vaiaso taitasi.
Saunia: Lilomaiava Andrew Fa’asau, Naenae Productions
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’aauau pea suesueg Fa’amasinoga le isi sui kalapu lakapi Nuuuli
E le o malolo le faamasinoga maualuga i le suesueina o le mataupu faasaga i le alii mai Samoa, lea na aumai e faa taalo i le au lakapi a Nuuuli, mulimuli ane tu’uaia i le fasiga o le alii laufali mai Samoa i le tausaga na te’a nei.
E ui o lea ua maea ona lau le faasalaga a le alii o Tautiaga Uili ma ua poloaina o ia ina ia tuua le teritori ae toe fo’i atu i Samoa, peita’i na taua e le alii faamasino sili ia Michael Kruse, o le a suesueina pea e le faamasinoga lenei mataupu ona o loo fia malamalama atili le faamasinoga i faamaumauga mai le Ofisa o Femalagaaiga e uiga i le alii lenei.
E tusa ai ma faamaumauga mai le Ofisa o Femalagaaiga o loo taua ai, o Uili e tolu ona igoa o loo i ai i a latou faamaumauga, ma o ia igoa e aofia ai lona igoa o loo i lona tusi folau o Tautiaga Uili, Pelenato Fuaautolu ma Barry.
O le aso 21 Iulai 2006 na ulufale mai ai Uili i le pemita 30 aso i Amerika Samoa, ae toe foi i Samoa i le aso 10 Iuni 2008. O le aso 16 Novema 2009 na toe ulufale mai ai o ia i le teritori i le isi pemita 30 aso, ae toe foi atu i Samoa i le aso 7 Setema 2010, ae o le isi ana toe malaga mulimuli mai i le tausaga e 2011, na aumau ai lava i le teritori seia oo ina loka o ia i le faalavelave lea na latou fasia ai ma isi alii e toafa mai le au lakapi a Nuuuli le laufali mai Samoa, ma manu’a tigaina ai.
O loo fia maua e le faamasinoga maualuga, pe na faapefea ona fai e le au lakapi a Nuuuli le gaioiga lea, o le aumai o Uili mai Samoa i le pemita 30 aso ma taalo i le latou au lakapi.
Fai mai le faamasinoga, o Uili e foliga mai o se tama aami a Nuuuli mai Samoa, e aumai e taalo mo le latou au lakapi pe a oo i taimi o le taamilosaga lakapi i le teritori.
O Uili ma isi alii e toafa mai le au lakapi a Nuuuli, ua ta’usala i latou i lo latou fasiga o le alii laufali o Ponifasio Vasa i le masina o Iulai 2011, o le vaiaso na te’a nei na faatoa lau ai le faasalaga a Uili ae o isi aualii ua maea ona lau a latou faasalaga, ma ua toe tatala i tua i latou.
E 5 tausaga na manatu le faamasinoga e loka ai Uili i le falepuipui, ina ua ta’usala o ia i le solitulafono o le faaoolima i le tulaga lua, peitai ua faamalumalu lona tuliina o le faasalaga, ae ua faanofovaavaaia o ia mo le 5 tausaga i lalo o tuutuuga a le faamasinoga e tatau ona usita’i i ai.
O nisi o tuutuuga o lana faanofovaavaaia e aofia ai lona tuliina o masina e 20 i le falepuipui i Tafuna, peitai ua manatu le faamasinoga, ua lava masina e 11 lea ua uma ona tuli e Uili e fai ma ana faasalaga i lenei mataupu, ae ua poloaina o ia na te tuua le teritori, aua ne’i toe taumafai e ulufale mai i le atunuu i totonu o le 5 tausaga lea ua faanofovaavaaia ai o ia.
E $2,000 lana salatupe ua poloaina o ia e le faamasinoga na te totogiina, atoa ai ma le $1,000 na te toe totogi i le alii laufali mo manu’a sa aafia ai lona tino, ma ua poloaina le itu a le malo ina ia faafesootai le sponsor mo le totogiina o tupe ua poloaina Uili na te totogiina, pe afai e le mafai e le ua molia ona totogi tupe ia.
O isi poloaiga ua laugatasia ai Uili ma isi alii e toatolu ua maea ona lau a latou faasalaga, e aofia ai le faasa lea ona o latou toe auai i soo se faagaioiga tau lakapi i le teritori, pe toe o foi i le paka e matamata i ni taaloga lakapi, ua faasa foi i latou ona o latou toe taumafai e faafesootai pe talanoa i le alii laufali na aafia.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.